
RUSIA, ÎNTRE SANCŢIUNI ŞI MESAJE DE FORŢĂ
Sacţiunile împotriva Rusiei, “bumerang împotriva Europei”

Noile sancţiuni economice anunţate de la Washington şi de la Bruxelles împotriva Rusiei vor afecta toată lumea, întorcându-se ca un bumerang împotriva ţărilor europene. Aceste sancţiuni vor avea un impact negativ asupra sectorului bancar din Europa, a avertizat Andrew McKillop, fost analist al Comisiei Europene pentru Energie. "Riscul pentru sectorul bancar în urma sancţiunilor este foarte, foarte ridicat şi, fără exagerare, o criză a sectorului bancar european este acum posibilă. Acest lucru se referă la creditele bancare ale Rusiei şi la investiţiile sale în companii din Uniunea Europeană care folosesc credite bancare".

Uniunea Europeană a sancţionat cinci bănci din Rusia. Astfel, Sberbank, VTB, Gazprombank, Vnesheconombank şi Rosselkhozbank au fost excluse din cadrul fondurilor de investiţii de pe pieţele de capital ale Uniunii Europene. Statele Unite au impus, la rândul lor, noi sancţiuni economice împotriva Rusiei,  vizând trei mari bănci ruseşti - VTB Group, Banca Moscovei şi Rosselkhozbank. "Odată cu sporirea sancţiunilor de tip economic, acestea pot afecta şi reduce activitatea la nivel mondial" a specificat Andrew McKillop. Analistul a apreciat că Germania are un rol extrem de important. Washingtonul a facut mari presiuni asupra Angelei Merkel pentru a creşte nivelul sancţiunilor germane împotriva Rusiei. "Unele state din UE, precum Marea Britanie, au recunoscut deja că noile sancţiuni vor genera costuri economice pentru propriile ţări. Cele mai expuse, în afara Germaniei, sunt Italia şi Franţa"
. 

Ruşii îi cer lui Putin să protejeze populaţia din “Noua Rusie”

Sute de ruşi i-au cerut preşedintelui Vladimir Putin, în cadrul unei manifestaţii desfăşurată la Moscova, să "treacă la acţiune" în Ucraina, trimiţând trupe de menţinere a păcii, pentru a pune capăt vărsării de sânge. În timpul manifestaţiei au fost intonate cantece patriotice ruseşti.  
 "Dacă o persoană are puterea, trebuie să se folosească de ea pentru a trece la acţiune" au afirmat organizatorii manifestaţiei la care au participat şi separatişti veniţi din autoproclamata Republică Donetk. "Rusia ar trebui să trimită trupe de menţinere a păcii şi să protejeze populaţia din Noua Rusie împotriva războiului" a afirmat  redactorul-şef la un portal naţionalist rus, făcând aluzie la regiunea Donbas. "Generali americani se află în prezent în Ucraina, ei furnizează arme pentru armata ucraineană şi nu înteleg de ce Rusia nu poate face acelaşi lucru" pentru separatiştii proruşi. Rusia "trebuie să recunoască independenţa Noii Rusii şi să trimită acolo trupe de menţinere a păcii în cadrul unui acord cu ONU"
.

Moscova acuză: în secret, UE a ridicat restricţiile livrării de armament către Ucraina
Ministerul rus de Externe a acuzat Uniunea Europeană că a ridicat în secret, restricţiile privind livrarea de tehnologie şi echipament militar către Ucraina. "În timpul unei întâlniri a Consiliului Europei la Bruxelles, liderii statelor membre UE au fost de acord “pe tăcute” să înlăture restricţiile la exporturile de echipamente ce pot fi folosite pentru represiunea internă de către Kiev" a precizaat MAE rus într-un comunicat. "Au fost permise şi exporturile de tehnologie si echipament militar"
. 

Ministerul rus de Externe i-a cerut Uniunii Europene să nu se lase impulsionată de Washington cu privire la evenimentele din Ucraina, unde separatiştii pro-ruşi se lupta cu forţele guvernamentale de peste trei luni.

Cine şi cât are de pierdut în confruntarea Rusia-Occident

Prin cele mai dure sancţiuni de până acum UE şi SUA au ţintit spre motoarele economiei ruseşti, blocând în mare parte accesul la finanţare al celor mai mari bănci ruseşti, controlate de stat, şi restricţionând exporturile de tehnologie necesară forării submarine de mare adâncime şi extragerii gazelor de şist.  Moscova a replicat trimiţând un foc de avertisment spre vârful de lance al ofensivei diplomatice anti-ruse  prin interzicerea importurilor de fructe şi legume din Polonia. 

Analiştii apreciază că gazele naturale importate din Rusia de statele UE sunt prea importante pentru ambele părţi pentru a fi folosite în cea mai severă confruntare diplomatică şi economică dintre Occident şi Kremlin, de la Războiul Rece. Occidentul a ţintit cele mai mari bănci ruseşti de stat, însă nu la fel de dur cum a procedat Washingtonul cu băncile iraniene. Washingtonul şi Bruxellesul nu au interzis total afacerile cu aceste instituţii de credit ruseşti - printre care Sberbank şi VTB - dar le-au blocat accesul la finanţare pe termen mediu şi lung pe pieţele europene şi americane.

Ce au de pierdut companiile occidentale
- Coca-Cola este cel mai mare jucător de pe piaţa rusească a băuturilor carbogazoase, unde are o cotă de aproape 37%. Pentru Coca-Cola HBC, un important îmbuteliator al produselor Coca-Cola, prezent şi în România, Rusia este cea mai mare piaţă.

- Pepsi, printre puţinele companii occidentale acceptate în fostul bloc comunist, are o cotă pe piaţa băuturilor carbogazoase de 18%. Compania vinde acolo şi diverse mărci de produse alimentare şi sucuri, ceea ce o face cea mai mare companie de băuturi răcoritoare şi produse alimentare din Rusia, cu vânzări de peste 5 miliarde de dolari. Rusia este a doua piaţă ca mărime pentru Pepsi, după Statele Unite. 

- McDonald’s, care şi-a deschis primul restaurant în Moscova în 1990, are peste 400 de restaurante în Rusia. Această piaţă este cea mai mare piaţă în funcţie de volumele vândute. Rusia generează pentru McDonald’s venituri anuale de 2,5 miliarde dolari.

- Renault-Nissan, Ford, General Motors, BMW, Hyundai-Kia, Mazda, PSA Peugeot-Citroën, Mitsubishi, Toyota şi Volkswagen, Ssangyong sunt grupuri care construiesc, asamblează autovehicule în Rusia sau vor să investească în industria auto de acolo. Anul trecut, toate modelele din top 10 cel mai bine vândute maşini în Rusia au fost produse local. Dacia Duster a fost a patra cea mai vândută maşină. Dintre mărci, liderul de piaţă este Lada, cu 456.309 maşini noi vândute anul trecut. Ea este urmată de Renault, cu 210.099 unităţi, şi KIA, cu 198.018. Grupul cu cea mai mare cotă de piaţă este Avtovaz-Renault-Nissan (30%), urmat de VW (11%) şi GM (9,3%).

- Gucci a fost în 2011 cel mai bine cotat brand de lux în Rusia, cu vânzări de 208,6 milioane de dolari, urmat de Donna Karan şi Vuitton ale LVMH Moet Hennessy Louis Vuitton, Hermes şi Prada. Vânzările brandurilor de modă de lux au urcat la 8,8 miliarde dolari. Gucci a preluat controlul direct al magazinelor din Moscova şi vrea să deschidă altele acolo.

- British Petroleum este cel mai mare investitor străin din Rusia prin intermediul participaţiei de 19,7% deţinută la cel mai mare producător rus de petrol, Rosneft. 

Ce reprezintă, economic, UE pentru Rusia şi UE pentru Rusia
- UE este sursa a 12,3% din importurile Rusiei (206,5 miliarde euro în 2013) şi destinaţia pentru 6,9% din exporturi (119,8 miliarde euro în 2013);

- Rusia este al treilea partener comercial al UE, iar UE este principalul partener comercial al Rusiei;

- UE este cel mai important investitor în Rusia. Aproximativ 75% din stocul investiţiilor directe străine din Rusia vin din ţările UE (189,5 miliarde euro în 2012). În schimb, stocul IDS din Rusia în UE era de 76,6 miliarde euro;

- Importurile din Rusia, în 2013, au reprezentat 34% din importurile totale de petrol ale UE din afara statelor comunitare, 49% din importurile de gaze naturale şi 28% din importurile de petrol;

- 48,4 miliarde de dolari au fost strânse în UE prin oferte publice iniţiale de vânzare de acţiuni în perioada 2004-2012 de către companii cu sediul în Rusia. Companiile şi instituţiile de stat au strâns 16,4 miliarde de dolari;

- 7,5 miliarde de dolari - sau 47% din total - reprezintă valoarea obligaţiunilor emise în 2013 pe pieţele din UE de băncile ruseşti cu capital public;

- 4,3 miliarde de dolari reprezintă exporturile de armament rusesc în UE. Statele UE au exportat în Rusia armament de 403 milioane de dolari;

- 27 miliarde de dolari reprezintă exporturile din 2013 ale statelor UE de bunuri cu dublă folosinţă. Exporturile de tehnologie legată de sectorul energiei s-au ridicat la 200 de milioane dolari. 

Sancţiunile împotriva băncilor ruseşti “afectează fundamentele sistemului financiar global”

Cele mai mari bănci ruseşti critică sancţiunile care le-au fost aplicate de Uniunea Europeana pe fondul crizei din Ucraina. Potrivit Reuters, Sberbank, VTB şi Gazprombank, care ocupă primele trei poziţii în topul celor mai mari bănci din Rusia, le-au transmis clienţilor şi investitorilor că dispun de resursele necesare pentru a-şi îndeplini obligaţiile, în pofida extinderii sancţiunilor Uniunii Europene.
 Reprezentantii Sberbank au precizat că decizia Bruxelles-ului "afectează fundamentele sistemului financiar global", în condiţiile în care banca nu are nici o legătura cu evenimentele geopolitice. Reprezentanţii VTB au criticat, de asemenea, decizia UE şi au subliniat că politicienii europeni au acţionat sub influenţa Washingtonului. "Aceste decizii sunt incompatibile cu valorile şi principiile de bază ale pieţei libere şi discriminează VTB, precum şi investitorii internaţionali"
 s-a precizat într-un comunicat al băncii.

În conformitate cu noile sancţiuni, cetăţenii şi companiile europene nu pot cumpăra sau vinde obligaţiuni sau alte instrumente finaciare cu maturitate de peste 90 de zile de la cele mai importante bănci controlate de statul rus. Băncile vizate sunt Sberbank, VTB Bank, Gazprombank, Vnesheconombank şi Banca Agricolă Rusa. Atât Sberbank şi VTB, cât şi Gazprombank - care este controlată în proporţie de 36% de Gazprom - au dat asigurări că această situaţie nu le afectează stabilitatea financiară şi activitatea.
În replică, separatiştii din Donetk înfiinţează bănci şi adoptă rubla 

Separatiştii din Donetk au anunţat că intenţionează să-şi creeze, în decurs de două luni, un sistem bancar independent. Auto-proclamata Republica Populară Donetk va avea şi monedă proprie. “Moneda se va numi rubla. Suntem pământ slav şi slavii au utilizat mereu rubla" a precizat Maxim Ivanov, însărcinat cu colectarea impozitelor, Trezoreria şi sistemul bancar din Donetk”
.

Guvernul separatiştilor a înfiinţat o Bancă Populară, având menirea de a  crea un cadru financiar local. Potrivit sursei citate de Libération, este vorba despre echivalentul unei Bănci centrale pentru un mini-stat. Instituţia a fost instalată în birourile filialei locale a Băncii Naţionale a Ucrainei, abandonată dupa ce rebelii au preluat controlul oraşului Donetk. Separatiştii susţin ca aici lucrează "experţi” - respectiv o echipă de aproximativ 30 de persoane, localnici dar şi specialişti din Rusia şi Kazahstan.

Pentru separatişti, Rusia este un partener "mai convenabil". Însărcinatul cu sistemul bancar din Doneţk a precizat că doar "20-25% din economie" mai funcţionează după declanşarea luptelor, "80% din magazine şi 70% din cafenele şi restaurante sunt închise" şi "când se vor încheia luptele, vom fi nevoiţi să reconstruim"
.
Banca centrală ucraineană a luat măsuri de urgenţă pentru zonele aflate sub controlul rebelilor. Astfel, băncile trebuie să facă inutilizabile bancnotele din rezerve, mâzgălindu-le cu vopsea - prevenind, astfel, posibilitatea de a fi folosite de insurgenţi. Maxim Ivanov susţine, însă, că aceste rezerve se află "de facto" în posesia separatiştilor, care intenţionează sa furnizeze bancomate băncilor. Pe de altă parte, o sursă bancară din Donetk a precizat că “lichidităţile sunt principala problemă”. Bancomatele mai funcţioneaza încă, dar e greu de spus pentru cât timp, mai ales că “funcţionarii bancari părăsesc, în masă, regiunea”
. 

Putin: Sanctiunile contra Moscovei denotă “o viziune îngustă”

Într-o discuţie telefonică, preşedintele rus, Vladimir Putin, i-a transmis omologului său american, Barack Obama, că sancţiunile impuse Moscovei pentru criza din Ucraina sunt "contraproductive", iar "situaţia actuală" nu este în interesul nici uneia dintre cele două ţări. Potrivit unui comunicat al Kremlinului, cei doi preşedinţi au afirmat că există, în continuare, "diferenţe semnificative"
 între cele două ţări, însă, pe de altă parte, au ţinut să sublinieze importanţa încetării imediate a conflictului în estul Ucrainei. Cei doi lideri au convenit să păstreze deschise canalele de comunicare. 

Moscova a catalogat sancţiunile impuse de Statele Unite ca fiind "distructive şi cu o viziune îngustă", subliniind că acestea nu vor face decât să agraveze relaţiile dintre cele două state, aflate la cel mai scăzut nivel după Războiul Rece, din cauza crizei din Ucraina. "Asemenea decizii ale Washingtonului nu pot duce decât la agravarea în continuare a relaţiilor SUA-Rusia şi la generarea unui mediu profund nefavorabil în afacerile internaţionale, unde cooperarea dintre statele noastre joacă, deseori, un rol decisiv" a transmis Ministerul rus de Externe. A mai precizat că pierderile în urma "politicii distructive şi viziunii înguste vor fi destul de evidente şi pentru Washington"
.

Ambasadorul Rusiei la Uniunea Europeana, Vladimir Cijov, a apreciat că, indiferent de nivelul sancţiunilor impuse de Occident, economia rusă nu va avea de suferit. "Per total, calea sancţiunilor nu duce nicaieri. Este o fundătură, iar daunele colaterale la nivelul economiei europene vor fi comparabile cu pagubele produse economiei ruse"
. 

Lavrov: Rusia nu va reacţiona isteric, nedemn
Ţările din Uniunea Europeană nu sunt "încântate" să impună noi sancţiuni Rusiei şi ar prefera un dialog politic, a apreciat ministrul rus de Externe, Serghei Lavrov,. Totodată, a subliniat că UE are un proiect geopolitic ce deteriorează procesul de construcţie a parteneriatului cu Moscova. "Cred că toată lumea are de pierdut când idei unilaterale vechi, idei de natură geopolitică, încep să intervină în procesele de construcţie a parteneriatelor. Sunt convins că aceste ţări - cel puţin, ţările europene - care trebuie să ia decizii cu privire la impunerea unor sancţiuni, nu sunt încântate de asta şi ar prefera să folosească alte metode, în primul rînd politice".

Şeful diplomaţiei ruse a reiterat că Rusia nu va impune sancţiuni similare împotriva Occidentului şi nici nu va reacţiona "isteric". Serghei Lavrov a afirmat că sancţiunile europene nu-şi vor atinge scopul - dimpotrivă, vor spori independenţa economică a Rusiei. "Vă asigur, vom depăşi orice dificultăţi ce pot apărea în unele zone ale economiei şi, probabil, vom fi mai independenţi şi mai încrezători în propria noastră putere". "Nu putem să le ignoram. Dar să cădem în isterie şi să răspundem cu legea talionului nu este demn de o ţară mare"
 a precizat şeful diplomaţiei ruse. 
Ministerul rus de Externe a precizat că sancţiunile UE care îi vizează, între alţii, pe şefii serviciilor de informaţii ruse, ca urmare a rolului jucat de Rusia în Ucraina, riscă să pună capăt oricărei cooperări în materie de securitate. Uniunea Europeană "a pus în pericol, la propriu, cooperarea internaţională în domeniul securităţii"
 s-a precizat într-o declaraţie a diplomaţiei ruse, în replică la sancţiunile suplimentare ale UE. 

Uniunea Europeană a adăugat  personalităţi ruse sau ucrainene proruse şi 18 entităţi comerciale pe lista celor sancţionaţi în legătură cu situaţia din Ucraina. Astfel, Directorul Serviciului Federal rus de Securitate (FSB, fost KGB), Aleksandr Bortnikov, şi şeful Serviciului de Informaţii Externe (SVR), Mihail Fradkov, fost prim-ministru, figurează pe lista celor 15 persoane sancţionate de Uniunea Europeană.

Rusia ar putea renunţa la importuri

Rusia ar trebui să riposteze în mod adecvat la sancţiunile impuse de Occident şi să renunţe complet la importuri, a afirmat vicepremierul rus, Dmitri Rogozin. „Sancţiunile impuse Rusiei trebuie să primească un răspuns adecvat, unul foarte simplu, de fapt. Trebuie în cele din urmă să ne preocupăm de propria noastră industrie şi să înlocuim complet importurile cu produse proprii pentru a deveni independenţi la maximum în contextul unei presiuni fără precedent împotriva noastră”
.


Vicepremierul rus, care coordonează sectorul militar-industrial în executivul de la Moscova, a subliniat că Rusia ar trebui să se bazeze doar pe forţele proprii. „Aceasta se referă în primul rând la probleme de securitate şi apărare” a precizat Dmitri Rogozin. 


Guvernul de la Verlin a anunţat suspendarea unui proiect comun între Rusia şi grupul militar-industrial Rheinmetall, în valoare de 100 milioane de euro, pentru construcţia Centrului de exerciţii militare în oraşul Mulino din regiunea Nijni Novgorod. „În cazul încălcării contractului de către partea germană, Rusia va aduce problema în atenţia justiţiei”
 a precizat Iuri Borisov, ministru adjunct al Apărării.

Efectul real al sancţiunilor împotriva Rusiei, impredictibil
În pofida eforturilor economiştilor, efectul real al sancţiunilor nu poate fi prezis, a apreciat Financial Times, subliniind că efectul sancţiunilor nu poate fi cuantificat încă, mai ales că există aspecte imposibil de anticipat. "De exemplu, nimeni nu putea să anticipeze faptul că Banca centrala de la Moscova va creşte dobânda-cheie la 8%"
. De asemenea, deşi FMI se raportează cu optimism la situaţia Germaniei, nu este sigur că această ţară, considerată un motor al UE, va depăşi foarte repede efectele sanţiunilor aplicate Moscovei. "Putem fi siguri că Berlinul va depăşi efectele sancţiunilor foarte repede, mai ales dacă noul val va afecta şi sectorul financiar?"
. Este amintit faptul că Francesco Papadia, care a făcut parte din conducerea Băncii Centrale Europene, a estimat că impactul "pedepselor" aplicate Rusiei va fi de trei ori mai mare în Europa decât în Statele Unite.

Pe de altă parte, Financial Times consideră că ruşii vor resimţi puterrnic sancţiunile, chiar dacă nu imediat. "Aşa cum arată datele Băncii centrale ruse, această ţară are rezerve în valută de 478 miliarde dolari - un buffer considerabil, dar epuizabil"
. În plus, ruşii ar putea avea probleme legate de folosirea acestor bani dacă Occidentul va declanşa un război economic şi financiar cu Moscova. Rezervele sunt denominate fie în euro, fie în dolari, iar pentru a putea fi valorificate ele trebuie să fie trecute prin canalele financiare ale Uniunii Europene sau ale Statelor Unite.  
Marea Britanie "sancţionează" Rusia: redeschide ancheta pentru cazul Litvinenko 

Guvernul britanic a decis să organizeze audieri publice legate de subiectul morţii fostului agent secret rus Alexander Litvinenko, otrăvit la Londra în anul 2006. Ministrul britanic de Interne, Theresa May, a anunţat Parlamentul că va fi organizată o audiere publică în cazul Litvinenko, condusă de un judecător ales special. Acesta va audia orice persoana care doreşte să depună mărturie şi să ofere informaţii relevante, a precizat Itar Tass. Anterior, guvernul britanic nu dorea să redeschidă cazul, întrucât se considera că va avea un impact negativ asupra relaţiei cu Rusia. 

Memento: „Litvinenko s-a otrăvit singur, din greşeală” şi lucra pentru MI6
Alexander Litvinenko a murit în urma otrăvirii cu poloniu 210, în noiembrie 2006, într-un spital din Londra. Anchetatorii britanici au considerat că parlamentarul rus Andrei Lugovoi este principalul suspect în acest caz, însă acesta a negat orice vinovăţie. Mai mult, a susţinut că Alexander Litvinenko s-ar fi otrăvit singur, din greşeală, manipulând incorect poloniul. "Litvinenko era un aventurier, încerca întotdeauna să trăiască periculos. Trebuie luată în calcul puternica sa ură faţă de autorităţile din Rusia, faţă de serviciile speciale şi faţă de tot ceea ce este rus" a precizat Andrei Lugovoi. În noiembrie 2007, Andrei Lugovoi a afirmat că moartea lui Alexander Litvinenko "este utilă pentru elita britanică şi pentru serviciile secrete, care au încercat timp de 15 ani să umilească şi să discrediteze Rusia"
.  

Moscova a refuzat să-l extrădeze pe Andrei Lugovoi, fost agent KGB - un veteran al sistemului de securitate din Rusia, care lucrat în KGB timp de 18 ani, apoi în serviciul de informatii externe - principalul suspect desemnat de Scotland Yard în moartea lui Alexandr Litvinenko. Londra a încearcat să obţina judecarea pe teritoriu britanic a lui Andrei Lugovoi, iar Moscova a refuzat să-l extrădeze.

 Refuzul Moscovei de a-l extrăda pe Andrei Lugovoi şi insistenţa Marii Britanii au determinat aparitia unor tensiuni în relaţia bilaterală. Potrivit cotidianului Kommersant, "Premierul britanic” din epocă ardea de nerăbdare „să-l vadă pe Andrei Lugovoi pe banca acuzaţilor la Londra"
. 

Serviciile speciale ruse, FSB, anunţaseră public, în acea perioadă, că resping orice colaborare cu colegii lor britanici în cadrul anchetei privind otrăvirea fostului spion rus Aleksandr Litvinenko, atâta timp cât Londra nu cere scuze pentru acuzaţiile aduse Moscovei. Şefii FSB au susţinut că sunt gata să coopereze, "dar britanicii trebuie să facă primul pas"
, referindu-se la faptul că, în opinia lor, au fost acuzaţi de fapte pe care nu le-au comis. 

Potrivit Daily Mail, fostul spion rus Aleksandr Litvinenko, devenit opozant al Kremlinului, lucra pentru MI6 - serviciile de informaţii externe britanice. De asemenea, publicaţia a precizat că Sir John Scarlett, care conducea MI6 şi fusese, un timp, la post la Moscova, ar fi fost implicat în recrutarea lui Aleksandr Litvinenko. 
Daily Mail, care a citat surse diplomatice şi din mediul spionajului, fără a le dezvălui identitatea, a menţionat că Aleksandr Litvinenko primea un onorariu lunar de 2.000 lire sterline (echivalentul a 2.850 euro sau 4.100 dolari) de la MI6, când a fost otrăvit.  Andrei Lugovoi - principalul suspect în cazul Aleksandr Litvinenko - a afirmat că acesta era agent al serviciilor britanice şi a acuzat MI6 de implicare în otrăvirea sa. Văduva lui Aleksandr Litvinenko, Marina, a catalofat această afirmaţie drept absurdă.  

The Independent a publicat unformaţii în exclusivitate, relevâbnd faptul că Aleksandr Litvinenko dădea informatii preţioase serviciului de spionaj britanic, MI6, despre Sergei Ivanov - colaborator apropiat al preşedintelui Vladimir Putin. Aleksandr Litvinenko a fost rugat de serviciile britanice să ofere o analiză de expert în legătură cu un raport al Ministerului de Externe care conţinea detalii despre o vizita a lui Sergei Ivanov, la Londra, în anul 2000. Documentul, cunoscut sub numele de cod DipTel, prezenta discuţii neoficiale dintre Serghei Ivanov - în acea perioadă, consilier pe probleme de securitate la Moscova - şi oficiali ai serviciilor secrete britanice, ai Cabinetului premierului şi ai ministerului Apărării de la Londra. Documentul înmânat lui Aleksandr Litvinenko spre analiză conţinea informaţii privitoare la poziţia lui Sergei Ivanov faţă de subiecte precum NATO, conflictul din Irak, situaţia din Cecenia, Iran şi programul nuclear. Printre altele, Sergei Ivanov ar fi declarat la acea întâlnire că Internetul va reprezenta un mare pericol în 5-10 ani. 

Potrivit unor documente ale diplomaţilor americani dezvăluite de WikiLeaks, Rusia îi vâna pe ucigaşii fostului spion Aleksandr Litvinenko, în perioada în care pregăteau otrăvirea, însă oficialii serviciilor secrete ruseşti au primit asigurări de la britanici că problema este "sub control". Un document al diplomaţilor americani conţine şi afirmaţiile unui fost ofiter KGB, care susţine că ruşii îi identificaseră pe indivizii care au introdus substanţele radioactive în Londra înainte de otrăvirea spionului dizident, a precizat The Telegraph. 
Documentul, datat 26 decembrie 2006, aminteşte detaliile unui dineu la ambasada Statelor Unite din Paris, la care au participat reprezentantul special al preşedinţiei ruse, Anatoli Safonov, şi ambasadorul SUA, Henry Crumpton. Discutând despre necesitatea unor eforturi bilaterale pentru combaterea terorismului, Anatoli Safonov "a citat (,,,) evenimente de la Londra - în special uciderea unui fost spion rus prin expunere la agenţi radioactivi - drept dovadă că ameninţarea este mare". "Concluzia era că Rusia nu era implicată, deşi Safonov nu a oferit alte explicaţii", continua documentul. "Safonov a susţinut că oficialii ruşi de la Londra îi ştiau şi îi urmăreau pe indivizii care introduceau substanţe radioactive în Londra, însă britanicii le-au spus că au situaţia sub control înainte ca otrăvirea să se petreacă"
. 

ONU: nu avem dovezi că Rusia a furnizat arme separatiştilor
Ministerul rus de Externe a subliniat că remarcile unui înalt oficial ONU aruncă îndoieli asupra acuzaţiilor potrivit cărora Rusia ar fi direct implicată în escaladarea crizei din Ucraina. Înaltul comisar ONU pentru Drepturile Omului, Navi Pillay, a declarat că Organizaţia Naţiunilor Unite nu are dovezi că Rusia le-a furnizat arme separatiştilor din estul Ucrainei. "Considerăm aceste declaraţii drept încă o confirmare a faptului că toate acuzaţiile împotriva ţării noastre cu privire la presupusul rol în escaladarea crizei ucrainene sunt nefondate"
 a precizat MAE rus într-un comunicat.

Washingtonul şi Kievul au susţinut că au dovezi în sensul că Rusia ar susţine auto-proclamatele republici Donetk şi Luhansk, prin furnizarea de echipamente militare. MAE rus şi-a exprimat mirarea că presa occidentală a ignorat remarcile oficialului ONU. "Se pare că nu a servit campaniei de dezinformare, care are ca scop să încerce aruncarea responsabilităţii evenimentelor din Ucraina asupra Rusiei"
. Moscova a negat faptul că ar susţine insurgenţii din estul Ucrainei şi a condamnat, în repetate rânduri, campania Kievului împotriva separatiştilor, soldată cu sute de morţi. 
Putin: „Rusia a fost mereu avocatul relaţiilor puternice şi cordiale între state”


Înainte de declanşarea Primului Război Mondial, Rusia a făcut tot ce i-a stat în putinţă pentru a convinge Europa să rezolve paşnic conflictele şi să evite vărsarea de sânge. Acest lucru este o expresie a caracterului paşnic al statului rus, a declarat preşedintele Vladimir Putin.
„Rusia a fost mereu avocatul relaţiilor puternice şi cordiale între state” a subliniat liderul de la Kremlin. "Iată cum se prezenta situaţia la începutul Primului Război Mondial, când Rusia a făcut mari eforturi pentru a convinge Europa să rezolve paşnic conflictul dintre Serbia şi Austro-Ungaria. Dar Europa a rămas surdă la apelurile Rusiei. Iar Rusia a fost nevoită să accepte provocarea şi să protejeze populaţia slavă, apărând-o de ameninţările externe". 

Preşedintele rus a precizat că Rusia şi-a îndeplinit misiunea şi a avut succes în împiedicarea masacrului. "Rusia a fost capabilă să reziste atacului şi apoi să preia iniţiativa. Întreaga lume a aflat despre legendara ofensivă Brusilov. Dar Rusia a fost jefuită de această victorie de aceia care doreau o înfrângere a armatei ruseşti pe pământul nostru, de aceia care se luptau pentru putere, trădând interesul naţional"
 a adăugat Vladirmir Putin, transmiţând, astfel, un mesaj transparent, dincolo de evocarea istorică.
În replică, parcă, şeful redacţiei The Economist din Moscova s-a referit, într-un articol publicat de The Wall Street Journal la "scenariul scris la Kremlin şi pus în scenă de televiziunile ruseşti de stat"
. Potrivit acestuia, propaganda via mass-media de la Moscova functionează, acum, mai bine decât în perioada sovietică. Astfel, după anexarea Crimeei, realitatea virtuală creată de mass-media ar fi jucat un rol esenţial, susţinut de armată şi de serviciile de informaţii. „Propaganda Kemlinului este mai eficientă acum decât în perioada sovietică întrucât le spune multor oameni exact ceeea vor să audă. (...) Mulţi oameni educaţi, din clasa de mijloc a Rusiei, cu surse alternative de informare, sunt orbi în privinţa argumentelor propagandei de stat”
.
Vladimir Putin, via mass-media, încearcă, nu fără succes, să declanşeze un puternic val de patriotism la nivelul Rusiei, folosind repere istorice. Un astfel de demers este susţinerea, de către liderul de la Kremlin, a organizării unui referendum pentru ca oraşul Volvograd să revină la numele Stalingrad, închinat bătăliei care a deschis drumul încheierii celui de Al Doilea Război Mondial. „Vladimir Putin le-a oferit sprijinul său unor veterani de război cărora le-a aparţinut iniţiativa”
. Bătălia pentru Stalingrad (1942-1943), care a marcat marea înfrângere a Germaniei în Al Doilea Război Mondial, este, în continuare, glorificată de ruşi, ca fiind evenimentul care a salvat Europa de nazism. 
PROIECTUL SOUTH STREAM:

INTERZIS DE C.E, CONTINUAT DE STATELE UE INTERESATE
Conducta South Stream a fost proiectată de Rusia să transporte gaze către Europa, ocolind Ucraina, prin Marea Neagră. Traseul pe uscat trece prin Bulgaria, Serbia, Croația, Ungaria, Slovenia și Austria, până la granița cu Italia. Proiectul prevede transportarea a 63 de miliarde de metri cubi de gaze pe an, începând cu 2018. 

Proiectul gazoductului South Stream a aprins spiritele în Uniunea Europeană. Dacă de la Bruxelles mesajul este clar împotrivă, mai ales în noul context al crizei din Ucraina, nu în toate capitalele europene se abordează subiectul în acelaşi registru. Ţările pe care conducta urmează să le tranziteze au puternice interese economice legate de proiect. 

Gazoductul a câştigat recent şi un aliat important, în persoana premierului italian Matteo Renzi. Şeful Executivului italian a mobilizat mai mulţi lideri europeni pentru a susţine proiectul South Stream. 

Italia vs Comisia Europeană

Matteo Renzi le-a propus liderilor Austriei, Bulgariei, Croaţiei, Greciei, Ungariei, Serbiei şi Sloveniei să facă front comun, scriind Comisiei Europene, pentru a apăra proiectul dezvoltat de Gazprom şi al cărui viitor rămâne, cel puţin deocamdată, incert. În data de 30 iunie, Sandro Gozi, secretar italian de stat pentru Afaceri Europene, a subliniat că „South Stram a fost şi rămâne cel mai important pentru Italia, care are un interes puternic să implementeze proiectul, în primul rând ca proiect menit să diversifice rutele de tranzit”
.
Ambasadorul Italiei la Moscova, Cesare Maria Ragaglini,  a subliniat că țara sa susține construirea South Stream. „Noi dorim ca atât Comisia Europeană cât şi ţările care sunt interesate direct în construcţia conductei de gaz să continue dialogul cu Rusia” a subliniat diplomatul italian. În data de 1 iulie, preluând preşedinţia Consiliului UE, Italia dobândeşte un plus de importanţă privitor la opiniile sale. Potrivit ambasadorului Ragaglini „normalizarea relaţiilor cu Moscova este o prioritate a preşedinţiei Romei în Uniunea Europeană”
. 
La summit-ul G7, preşedintele în exerciţiu al CE, José Manuel Barroso, a anunţat că Executivul european va lansa o procedură de infringement împotriva Bulgariei, pentru a nu se fi conformat legislaţiei europene în materie de concurenţă energetică pe pieţele publice. Conducta ar trebui să intre în Bulgaria prin Marea Neagră. Mai multe ţări europene - Austria, Bulgaria, Croaţia, Grecia, Ungaria şi Slovenia - au semnat acorduri bilaterale cu Rusia pentru construcţia gazoductului. În decembrie 2013, Comisia Europeană a constatat că aceste acorduri preferenţiale, sub egida Gazprom, încalcă legislaţia europeană şi, pe cale de consecinţă, trebuie renegociate.

Iniţial, Comisia Europeană anunţase o mediere destinată adaptării acestor acorduri la legislaţia europeană. Ulterior însă, atitudinea Rusiei şi criza ucraineană au schimbat datele problemei. Comisia Europeană a cerut ca proiectul să fie suspendat.
Gunther Oettinger: South Stream trebuie suspendat

Proiectul gazoductului South Stream ar trebui suspendat până când va fi adus în conformitate cu standardele Uniunii Europene, a declarat comisarul european pentru energie, Gunther Oettinger. „Realizarea proiectului South Stream trebuie să fie suspendată până la deplina conformitate cu legislaţia UE”
 a reiterate comisarul european în cadrul unei dezbateri cu privire la politica energetică a UE. 

Gazoductul South Stream, cu o capacitate de 63 de miliarde metri cubi, este conceput să treacă prin Marea Neagră, din Rusia în Bulgaria, de unde gazele rusești ar urma să fie distribuite în mai multe țări europene. Președintele rus Vladimir Putin ceruse ca problema construcției gazoductului South Stream să nu fie politizată, subliniind că această conductă va avantaja atât Rusia, cât și al UE. Liderul de la Kremlin a calificat tentativele SUA de subminare a South Stream drept o competiție pe piața energetică internațională.
Totodată, comisarul european pentru energie a estimat că orice întreruperi în livrările de gaze ruseşti via Ucraina vor avea consecințe negative pentru Uniunea Europeană: „Securitatea energetică a devenit, din nou, o prioritate politică pe fondul temerilor legate de energie ca urmare a tensiunilor între Rusia şi Ucraina. Rusia este principalul nostru furnizor extern de resurse energetice, în timp ce Ucraina este ţară-cheie de tranzit pentru hidrocarburi în UE”
. Gunther Oettinger a avertizat că orice întrerupere în aprovizionarea cu gaze va avea implicaţii semnificative pentru UE și pentru Europa în ansamblu. Ţările UE importă 88% din petrolul necesar, precum și 42% din combustibilul solid, dar principala îngrijortare este legată de gaz metan - 66% din gazele naturale ale Europei sunt importate şi aproximativ 40% sunt furnizate de compania de stat rusă Gazprom. Cea mai mare parte din această cantitate tranzitează Ucraina, aflată în conflict cu Rusia şi un punct fierbinte pe harta Europei. Irlanda, Marea Britanie, Portugalia și Spania nu importă gaze de la Gazprom, dar alte 18 ţări se află în aveastă situaţie. Cele mai dependente sunt Finlanda, Estonia, Letonia, Lituania, Bulgaria și Slovacia - care importă 100% din necesarul de gaze din Rusia. “Vrem să finalizăm piaţa internă a energiei (…) şi pentru a reuşi să ne protejăm de un monopol, cel al Rusiei, în cazul de faţă”
 a declarat Gunther Oettinger. 
Comisia Europeană a apreciat drept o urgenţă sporirea cantităţii de gaz cumpărăt de la compania norvegiană Statoil, care furnizează, în prezent, 33% din necesarul pentru consumul blocului european - comparativ cu 39%, cât furnizează Gazprom din Rusia. Din Norvegia s-ar putea achiziţiona în plus, pe termen scurt, încă 10 miliarde de metri cubi pe an. Pe de altă parte, însă, oficialii UE au avertizat că o creștere suplimentară în aprovizionarea pe termen lung va fi posibilă doar dacă Norvegia va dezvolta noi exploatații de gaze în Marea Barents. Comisia Europeană intenționează să deruleze ”teste de stres” pentru a evalua în ce măsură ar putea rezista ţările europene în cazul în care Rusia ar opri livrările de gaz în timpul iernii. Specialiștii Comisiei Europene îndeamnă guvernele să mărească numărul instalațiilor de depozitare a gazelor și să fie de acord, la nevoie să facă transferuri de gaze către ţările aflate în dificultatze. ”Lucrăm la o strategie de eficiență energetică pentru următorii zece ani”
 a declarat Gunter Oettinger.
Pe de altă parte, în mass-media a apărut o precizare contradictorie. Potrivit Bloomberg, care citează o declarație a oficialului european, Gunther Oettinger ar putea sprijini proiectul South Stream. Gunther Oettinger ar fi făcut pasul înapoi după decizia Gazprom de a introduce sistemul de plată în avans a livrărilor de gaze naturale către Ucraina.

Bulgaria a suspendat construcţia South Stream
Marile concerne europene intenţionează să formeze un consorţiu pentru a exploata reţeaua ucraineană de gaze, care necesită investiţii importante. Pentru aceste concerne, South Stream ar fi un concurent direct. Reabilitarea reţelei de gaz ucraineană poate fi profitabilă doar dacă gazul rusesc trece numai prin Ucraina. South Stream ar priva Ucraina de miliarde de dolari generaţi din taxele de tranzit.

Premierul bulgar Plamen Oreşarski a dispus, în data de 8 iunie 2014, suspendarea lucrărilor la gazoductul South Stream, în scopul unor consultări cu oficiali ai Comisiei Europene. „Am primit o interpelare din partea Comisiei Europene, drept urmare am dispus suspendarea lucrărilor. În urma consultărilor suplimentare cu Bruxelles-ul se va decide soarta viitoarelor lucrări”
 a declarat premierul bulgar. 

Premierul bulgar a anunţat suspendarea lucrărilor la proiectul South Stream în urma unei întrevederi la Sofia cu o delegație de senatori americani condusă de fostul candidat prezidențial republican, John McCain. Oreșarski a dat asigurări că Bulgaria nu va relua lucrările asupra proiectului până nu înlătură toate îngrijorările și primește încuviințarea Comisiei Europene. În data de 2 iunie 2014, Comisia Europeană îşi anunțase intenția de a suspenda punerea în aplicare a proiectului South Stream în ţările UE, în primul rând în Bulgaria. Sabine Berger, purtătoarea de cuvânt a comisarului european pentru energie, Guenther Oettinger, a indicat „două motive juridice” ale CE în acest sens: obiecţii faţă de respectarea standardelor impuse de cel de-al treilea pachet energetic al UE și suspiciunea că Bulgaria ar putea „încălca normele europene privind licitaţiile pentru construirea proiectelor de infrastructură”
 prin privilegierea unor companii ruse și bulgare.
Prima reacţie a Sofiei la cererea Comisiei Europene de a sista construcția South Stream a fost negativă. Ministrul bulgar al Energiei, Dragomir Stoinev afirmase că Bulgaria consideră „inacceptabil că unele ţări beneficiază direct de gaze naturale ruseşti, iar altele să fie ostatice”
 ale conflictului dintre Moscova și Kiev - aluzie la faptul că, de aproape trei ani, Rusia furnizează gaze direct în Germania prin conducta Nord Stream.

Obiecţiilor europene legate de acordarea netransparentă a contractelor de construcție a conductei în Bulgaria li s-au alăturat cele americane. „Înţeleg că există probleme cu gazoductul South Stream. Desigur, ne-am dori o implicare a Rusiei cât mai mică” a afirmat senatorul american John McCain. La rândul său, ambasadorul americană la Sofia, Marcie B. Ries, a precizat că Statele Unite sunt „profund îngrijorate” de alegerea făcută de bulgari, „acum negiind timpul pentru o relaţie obișnuită cu Rusia”. „Sfătuim firmele bulgăreşti să evite colaborarea cu entităţi sancţionate de Statele Unite”
.
 Porţiunea bulgărească a gazoductului urma să fie construită de un consorţiu în frunte cu Stroitransgaz, companie rusească aparţinând omului de afaceri Genadi Timcienko, care se află pe lista rușilor sancţionați de Statele Unite în urma anexării Crimeii de către Rusia.

Guvernul bulgar a cedat prea rapid în conflictul cu UE, a apreciat politologul Ognian Mincev, preşedintele secţiei bulgare a organizaţiei Transparency International. "Ca premier, Oreşarski a eşuat. El n-ar fi trebuit să renunţe pur şi simplu la South Stream, ci să negocieze cu partea rusă, astfel încât proiectul să devină compatibil cu normele UE”
. Participarea la South Stream i-ar oferi Bulgariei şansa de a profita de rabat la importul de gaz metan rusesc, pe de o parte şi, pe de altă parte, s-ar reduce nesiguranţa legată de posibilitatea sistării aprovizionării cu gazele care tranzitează Ucraina. În plus, în Bulgaria a crescut speranţa că proiectul ruso-bulgar ar aduce investiţii în valoare de miliarde de euro şi ar crea mii de locuri de muncă. Toate acestea au amplificat masiv atât sprijinul popular în favoarea gazoductului, cât şi nemulţumirea iscată de imixtiunea Bruxelles-ului. 
La începutul lunii iunie, Gazprom a sistat livrările de gaze pentru Ucraina, în baza unui litigiu care se întinde pe mulţi ani şi a unor datorii a căror valoare creşte de la un miliard de dolari la patru miliarde de dolari de pe-o zi pe alta. Ruşii continuă însă să folosească reţeaua de gazoducte din Ucraina pentru a-şi onora livrările de gaze către Europa. Disputa dintre Gazprom şi Naftogaz a reaprins însă temerile europenilor faţă de o nouă criză a gazelor, precum cea din ianuarie 2009. Atunci, ucrainenii au decis să „închidă robinetul” şi să nu le mai permită ruşilor să folosească gazoductele. Câteva ţări, printre care şi Bulgaria, au rămas fără gaze în primele trei săptămâni ale anului. 

Bulgaria este una dintre ţările cele mai dependente de gazele ruseşti: peste 90% din consum este asigurat de Gazprom. Însă doar 3% dintre gospodăriile bulgăreşti folosesc gaze naturale, iar consumul total este de doar 2,9 miliarde de metri cubi pe an. Din aceste raţiuni, Sofia a fost unul dintre principalii susţinători ai proiectului South Stream, care ar scoate din ecuaţie Ucrainai. 
Proiectul South Stream înseamnă, de fapt, patru gazoducte paralele, care se vor întinde pe 2.400 de kilometri, plecând din Rusia, traversând Marea Neagră, ieşind în Bulgaria, la Varna, intrând apoi în Serbia, Ungaria, ajungând în Austria şi având punctul terminus în Italia. Atunci când va fi gata, gazoductul va putea transporta 63 de miliarde de metri cubi de gaze naturale anual, mai mult decât suficient pentru a prelua volumul care curge acum prin Ucraina. În plus, până în 2016 ar urma să fie crescute şi cantităţile livrate prin Nord Stream, care funcţionează în prezent la aproximativ 56% din capacitatea totală. Pe lângă ţările tranzitate de South Stream, proiectul este sprijinit şi de alte state - Franţa, Germania şi Grecia. Acestea ar urma să aibă acces, prin reţelele de gazoducte deja existente, la South Stream. „Pe termen scurt, South Stream va creşte securitatea energetică pentru că ocoleşte Ucraina. Pe termen lung însă, South Stream pune în pericol securitatea energetică pentru că majorează dependenţa de un singur furnizor, Gazprom”
 a precizat Martin Vladimirov, analist în energie pentru Centrul de Studii Democratice din Bulgaria. 

Disputa South Stream a periclitat întregul sistem bancar bulgar 

La două săptămâni după ce FMI se referea la sectorul bancar bulgar ca fiind „stabil şi solvabil, iar rata creditelor neperformante este compensată de provizioanele băncilor şi ratele ridicate de capital, precum şi a poziţiei pozitive a activelor nete străine din sistem”
 - altfel spus, băncile aveau suficienţi bani, iar prezenţa străină garanta că sistemul nu poate fi destabilizat de factori interni - guvernul de la Sofia şi Comisia Europeană au fost nevoite să aloce, de urgenţă, aproape trei miliarde de euro pentru a evita extinderea unei crize de lichidităţi în întregul sistem. Criza a fost declanşată de disputa între doi oligarhi apropiaţi Rusiei - respectiv Tsvetan Vassilev şi Delian Peevski - subiectul real fiind contractele publice pentru construirea tronsonului South Stream în Bulgaria. 

Pentru bulgari, care în perioada 1996-1997 au trecut printr-o criză bancară acută, cu 14 bănci care au intrat în faliment, zvonurile au fost suficiente pentru a cauza o retragere masivă a banilor din conturi. Două dintre cele mai mari bănci bulgare au ajuns în pragul unei crize de lichidităţi, după retragerile masive ale clienţilor. Cinci persoane au fost arestate pentru că au trimis mesaje SMS şi e-mailuri în care-i avertizau pe bulgari să-şi scoată rapid banii din conturile Corpbank şi First Investment Bank. Guvernanţii de la Sofia au numit campania un „atac extern criminal” la stabilitatea Bulgariei Guvernul a fost forţat şi să naţionalizeze Corpbank. Al treilea acţionar al băncii, după Tsvetan Vassilev şi un fond de investiţii din Oman, este grupul bancar de stat VTB din Rusia.  

În 18 iunie, în presa bulgară au apărut informaţii că magnatul Delian Peevski şi-a mutat toate afacerile de la Corpbank, a patra bancă din sectorul bancar bulgar după valoarea activelor. Delian Peevski, un mogul media extrem de controversat, a cărui numire în fruntea Agenţiei pentru Securitate Naţională din Bulgaria a stârnit ample proteste anticorupţie în primăvara anului trecut, era cel mai mare client al Corpbank.  Delian Peevski a confirmat mutarea afacerilor, precizând că a luat decizia din cauza unei dispute cu Tsvetan Vassilev, principalul acţionar al băncii, care deţine un pachet majoritar de peste 50% din acţiunile acesteia. 
Tronsonul South Stream care tranzitează Bulgaria este construit de Delian Peevski. Acesta a câştigat licitaţia publică pentru proiect, însă Bruxelles-ul are dubii cu privire la modul în care a fost organizată şi câştigată licitaţia. Vassilev a plusat cu informaţii care „dovedesc” faptul că Peevski a „aranjat” licitaţia prin care a primit contractul pentru construirea tronsonului South Stream. Cei doi oameni de afaceri sunt cunoscuţi ca având legături strânse cu clasa oligarhică din Rusia. Doar că panica privind criza bancară a coincis cu un alt moment crucial pentru bulgari. Sofia a decis să sisteze lucrările la South Stream, după ce Comsia Europeană a somat-o, la începutul lunii, să îngheţe proiectul din cauza mai multor nereguli şi încălcări ale normelor europene. 
Rusia şi Austria au semnat contractul pentru South Stream

Gazprom şi OMV au convenit, în 24 iunie 2014, la Viena, crearea unei companii mixte care să construiască şi să opereze tronsonul austriac al gazoductului South Stream. Acordul a fost oficializat în cadrul unei ceremonii desfăşurate în capitala Austriei şi reprezintă decizia finală de investiţii. Tronsonul austriac va deveni operaţional la sfârşitul anului 2016, sub administrarea companiei mixte a OMV şi Gazprom, care vor avea participaţii egale. Secţiunea din Austria a conductei South Stream ar urma să aibă o capacitate de până la 32 de miliarde de metri cubi pe an, ajungând până în oraşul Baumgarten, unde există un important hub pentru gazele naturale.

Tronsonul austriac al South Stream, de 50 de kilometri, nu este foarte lung, dar acest fapt nu diminuează importanţa sa, întrucât este punctul terminus al gazoductului, a declarat directorul general al Gazprom, Alexei Miller, la Viena. El a precizat că acordul va consolida rolul Baumgarten, unde se va opri South Stream, ca fiind un centru nodal de livrare a gazelor în Europa Centrală şi de Est. Alexei Miller a menţionat că livrările comerciale vor începe în 2017, iar conducta va ajunge la capacitate în 12 luni. Directorul general al Gazprom a punctat faptul că că South Stream va fi construit indiferent de problemele cu care se confruntă în Europa. "Proiectele majore întotdeauna se confruntă cu probleme”
.  Alexei Miller, a declarat că discută aproape zilnic cu comisarul european pentru Energie, Guenther Oettinger, privind South Stream: „Rezolvăm problemele imediat ce apar, iar acum problema construcţiei South Stream va fi rezolvată“, a apreciat şeful Gazprom.

Şeful OMV, Gerhard Roiss, a declarat că acordul va spori securitatea aprovizionării cu gaze a Europei şi va respecta legislaţia UE, care susţine creşterea concurenţei. "Europa are nevoie de gazele ruseşti şi va fi nevoie de o cantitate mai mare de gaze pe măsură ce rezervele proprii se epuizează"
 a subliniat Gerhard Roiss. OMV se bazează pe livrări de gaze din Rusia din 1968, când Austria a negociat acorduri de import cu Uniunea Sovietică. Actualele acorduri, valabile până în 2027, prevăd livrări de gaze din Siberia către facilitățile de depozitare ale OMV din Baumgarten, Austria. Gazprom are în plan livrarea de gaze către Baumgarten prin gazoductul South Stream. "Nici o companie nu are o relaţie de mai lungă durată cu Gazprom decât OMV”
 a menţionat şeful OMV. Noua formulă va reflecta mai bine preţurile de pe piaţa spot a gazelor, ceea ce va avea un efect pozitiv asupra rezultatelor unitații de trading cu gaze a OMV. Gerhard Roiss, a contrazis poziţia oficială a Uniunii Europene. „Construirea secţiunii din Austria a conductei South Stream, planificată pentru 2016 şi care va livra gaze naturale din 2017, îndeplineşte deplin legislaţia Uniunii Europene”
 a mai declarat directorul OMV.
La semnarea contractului au fost prezenţi președintele Rusiei, Vladimir Putin şi președintele Austriei, Heinz Fischer. Cu această ocazie, preşedintele Vladimir Putin a efectuat o vizită în Austria unde, la o recepţie, şeful Camerei de Comerţ a făcut o glumă: „Domnule Putin, ştiţi că Ucraina a aparţinut, cândva, Austriei”. Liderul de la Kremlin a replicat prompt, interogativ: „Ne propuneţi ceva?”
.  
Preşedintele rus Vladimir Putin a făcut apel, la Viena, la evitarea oricărei politizări în ceea ce priveşte construcţia gazoductului South Stream, subliniind că de acest proiect, care prevede aducerea gazelor naturale ruse în Europa ocolind Ucraina, va profita atât Rusia, cât şi Uniunea Europeană. „Trebuie evitată orice politizare, Rusia şi partenerii noştri din Europa au nevoie de acest proiect” a afirmat preşedintele rus în cadrul unei întâlniri cu oameni de afaceri austrieci. În context, liderul de la Kremlin a adăugat că „proiectul South Stream este cu certitudine unul european, întrucât participanţii şi acţionării acestuia sunt societăţi italiene, franceze şi germane''.
Vladimir Putin a acuzat Washingtonul că încearcă să submineze proiectul South Stream, întrucât SUA doresc să livreze gaz în Europa. „Purtăm negocieri pe marginea contractelor cu partenerii noştri, nu cu ţări terţe. Nu ne miră faptul că prietenii americani sunt nemulţumiţi de South Stream (...), întrucât ei înşişi doresc să livreze gaz pe piaţa europeană”
 a afirmat preşedintele rus în urma discuţiilor avute cu omologul său austriac, Heinz Fischer.

Ungaria va continua construcţia gazoductului South Stream 

Premierul ungar Viktor Orban a declarat la Belgrad că țara sa va continua lucrările de construcție la gazoductul South Stream. Viktor Orban i-a sugerat omologului său Aleksandar Vucic ca Ungaria și Serbia să-și interconecteze rețele de distribuție a energiei electrice, adăugând că Ungaria este pregătită să deruleze acest proiect. „Ungaria va construi conducta South Stream deoarece consideră că acest proiect contribuie la îmbunătățirea securității aprovizionării cu energie și nu va permite ca Ungaria să devină dependentă de situația din Ucraina”
 a declarat Viktor Orban. Premierul Ungariei a transmis un mesaj către oponenţii construirii South Stream. „Cei care spun că noi nu trebuie să construim South Stream, trebuie să facă o propunere alternativă - cum să trăim fără energie”
. La rândul său, premierul sârb, Aleksandar Vucic, a precizat că Serbia îşi va proteja interesele în acest proiect. „Grupurile noastre de lucru pregătesc terenul și vom încerca să facem toate ajustările posibile pentru a respecta legislaţia europeană”
 a subliniat Aleksandar Vucic. 

Gazoductul South Stream este proiectat să plece din Rusia spre Bulgaria, pe sub Marea Neagră. În Bulgaria se ramifică: spre nord, prin Serbia, Croația, Ungaria, Slovenia, Austria și spre sud, către Grecia și sudul Italiei. Secțiunea submarină dintre Rusia și Bulgaria va avea 900 km lungime. Construcția gazoductului a început în decembrie 2012, primele livrări spre Europa fiind programate pentru decembrie 2015.  Acționarii proiectului sunt Gazprom (Rusia) cu 50%, Eni (Italia) cu 20%, Wintershall Holding (Germania) și EDF (Franța) cu câte 15%. Gazprom a înființat companii mixte cu societăți din Austria, Bulgaria, Croația, Slovenia, Grecia, Ungaria și Serbia.  
Serbia continuă lucrările la South Stream

Compania sârbă South Stream Serbia AG și compania rusă OAO Centrgaz au semnat la Belgrad contractul privind construcția tronsonului conductei de gaz pe teritoriul Serbiei în valoare de aproximativ 2,1 miliarde de euro. 50% din lucrările de construcție și 40% din alte lucrări în cadrul punerii în aplicare a proiectului pe teritoriul Serbiei vor fi îndeplinite de companii sârbe, ceea ce le va permite să câștige aproximativ 350 de milioane euro. Potrivit proiectului, gazul urmează să fie pompat în conducta de pe teritoriul Serbiei în ultima perioadă a anului 2016.

Comisia Europeană a făcut presiuni asupra participanților la South Stream pentru a-i determina să renunțe la proiect. Poziția CE s-a dovedit precară din punct de vedere juridic, întrucât acordurile interparlamentare privind South Stream fuseseră încheiate înainte de intrarea în vigoare a celui de-al treilea pachet energetic. Pe de altă parte, a fost considerată neprofitabilă din punct de vedere economic. 
Rusia avertizează, legat de South Stream
Ambasadorul rus pe lângă UE, Vladimir Cijov, a afirmat că solicitarea Bruxelles-ului de suspendare a South Stream reprezintă, de fapt „o sancţiune insidioasă la adresa Rusiei”. „Este dificil să alungi impresia că blocare adecisă de Comisie a tronsonului bulgar este o decizie pur politică”. Totodată, Vladimir Cijov a explicat că presiunea exercitată de Comisia Europeană ar trebui să fie o lecţie pentru Republica Moldova, Georgia şi Ucraina.  „Este un semnal foarte puternic pentru statele care intenţionează să obţină statut de asociat. Ultimele evoluţii arată că ele vor avea o marjă de manevră mai îngustă pentru a-şi apăra poziţiile. Sper că acest semnal va fi auzit la Kiev, la Tbilisi şi la Chişinău”
.
Reprezentantul Rusiei la UE a atras atenția asupra faptului că guvernul de la Sofia a decis să suspende lucrările la South Stream după negocieri cu un grup de senatori americani, din care făcea parte senatorul John McCain, cunoscut pentru atitudinea sa critică la adresa Moscovei. ”În Bulgaria a avut loc o licitaţie pentru construirea unui tronson al South Stream, licitaţie câştigată de câteva companii bulgare şi de compania rusă Stroitransgaz. Aceasta din urmă a fost inclusă pe lista americană de sancţiuni împotriva Rusiei, dar nu şi pe cea a UE”. Potrivit lui Vladimir Cijov, situaţia a devenit ”un test al capacităţii UE de a desfăşura o politică independentă faţă de SUA”
. 
Ministrul rus al afacerilor externe Serghei Lavrov a susţinut necesitatea înlăturării tuturor “piedicilor artificiale” din calea realizării proiectului energetic South Stream. “Suntem convinşi de necesitatea înlăturării tuturor piedicilor artificiale din calea South Stream şi a acţionării în conformitate cu acordurile interguvernamentale care au fost încheiate”
. Anterior, șeful diplomației ruse afirmase că proiectul South Stream, a cărui realizare a fost suspendată de Uniunea Europeană, va contribui la creșterea securității energetice a Europei. 
Putin: „Vom rămane parte a complicatei comunităţi internaţionale”

Rusia îşi va apăra în mod consecvent interesele naţionale, dar nu se va autoizola pe plan internaţional, a declarat președintele Rusiei, Vladimir Putin. „Nu ne vom autoizola niciodată, vom fi mereu parte a comunităţii mondiale. Însă această comunitate este complicată, neunitară” a subliniat liderul de la Kremlin. 
Potrivit lui Vladimir Putin, este necesar să se „determine în mod corect interesele naţionale”, învăţând „de la generaţiile trecute, inclusiv de la generaţia învingătorului”. „Trebuie să ne apărăm aceste interese în mod insistent dar corect, atent dar puternic” a adăugat preşedintele rus. A subliniat, de asemenea, că „Occidentul nu este unitar. Acolo există şi oameni, şi ţări diferite”. „Nimeni, niciodată şi niciunde nu doreşte concurenţi puternici. Viaţa internaţională este o luptă concurenţială, cum a fost în toate vremurile, iar timpurile noastre nu fac excepţie”
.   
IRAK: STATUL ISLAMIC, O AMENINŢARE PENTRU VIITORUL ORIENTULUI MIJLOCIU
”Statul Islamic”, în posesdia armelor chimice 

Grupul extremist Statul Islamic a preluat controlul unei mari uzine de producţie a armelor chimice aflată în nord-vestul Bagdadului, unde sunt depozitate rămăşiţele deteriorate şi vechi de decenii a 2.500 de rachete cu sarin cât şi alte arme folosite în războiul chimic. Ambasadorul Irakului la ONU, Mohammed Ali Alhakim, l-a informat pe Secretarul General Ban Ki-moon într-o scrisoare că ”grupurile teroriste armate” au intrat în baza de la Muthanna, au reţinut ofiţerii şi soldaţii care păzeau fabricile şi le-au confiscat armele. Dimineaţa următoare, managerul de proiect a observat, cu ajutorul sistemului de supraveghere distrus ulterior de ”terorişti”, cum echipamentele chimice erau scoase afară din incintă.

Ca rezultat al capturării Muthanna, Irakul nu mai poate ”să-şi îndeplinească obligaţiile de distrugere a armelor chimice” din cauza situaţiei de securitate deteriorate, a afirmat Mohammed Ali Alhakim. Bagdadul îşi va relua obligaţiile ”imediat ce situaţia de securitate se va îmbunătăţii iar fabrica va reveni sub controlul”
 guvernului. Ambasadorul a subliniat capturarea buncărelor 13 şi 41 din complexul de 56 de kilometri din nord-vestul Bagdadului, cunoscut drept ”Triunghiul Sunit”. 

Un raport al inspectorilor ONU cu privire la situaţia programului armelor de distrugere în masă a Irakului precizează că Buncărul 13 conţine 2.500 de rachete de 122 de mm umplute cu gaz sarin, fabricate înainte de 1991, şi aproximativ 180 de tone de cianură de sodiu, ”un compus chimic foarte toxic, precursor al tabun-ului - compusul folosit în războiului chimic”. Potrivit raportului, buncărul 41 conţine 2.000 de obuze de artilerie de 155 de mm contaminate cu "agentul Muştar”, 605 containere de o tonă cu rămăşiţe de ”muştar”, şi alte materiale de construcţii contaminate masiv. Se crede că obuzele ar putea conţine rămăşiţe de ”muştar” ce nu pot fi folosite la atacuri chimice dar care ”rămân foarte toxice”.

Multe din materialele care pot fi utilizate la crearea unei bombe radioactive se găsesc răspândite prin teritoriul irakian controlat de Statul Islamic, iar folosirea acestora într-un atac care ar răspândi chiar şi o mică cantitate de radiaţie, ar putea fi un succes de PR al grupului terorist, au precizat experţii pentru Fox News. 

Guvernul irakian a avertizat ONU că agenţii ISIL au furat 40 de kilograme de compuşi de uraniu din Universitatea din Mosul. Chiar dacă mulţi experţi susţin că materialele folosite pentru cercetări sunt în cantităţi prea mici pentru a provoca pagube pe scară largă, se poate ca teroriştii să fie mai interesaţi de răspândirea terorii decât de producerea victimelor, a explicat un expert în terorism. Iar când ISIL controlează teritorii imense din nordul Irakului şi alte părţi din Siria care includ laboratoare de cercetare, spitale şi facilităţi industriale, ingredientele pentru bombe care pot contamina cu radiaţii se află la îndemâna grupului. ”Obţinerea materialelor radiologice din locuri precum universităţi sau spitale este relativ uşoară, dacă ai putere de foc sau provoci o situaţie haotică, iar jihadiştii sunt dispuşi să-şi sacrifice sănătatea folosindu-le”, a declarat Ryan Mauro, un analist în securitate naţională pentru Proiectul Clarion, un think tank care studiază extremismul islamic. ”Nu vorbim despre producerea unei bombe nucleare; doar despre combinarea unui explozibil clasic, cu materiale radioactive”
.

Statul Islamic distruge artefacte în nordul Irakului 
Insurgenţii jihadişti distrug morminte şi lăcaşe de cult  Mai multe materiale video postate de aceştia pe reţelele de socializare arată cum monumente istorice cu valoare inestimabilă, multe parte din patrimoniul naţional irakian, sunt dărâmate la comanda liderilor Statului Islamic. Una dintre cele mai semnificative distrugeri este legată de mormântul Profetului Iona, venerat atât de creştini cât şi de musulmani deopotrivă. Mormântul profetului a fost distrus în totalitate, conform martorilor oculari. Acelaşi lucru s-a întâmplat şi la mormântul profetului Seth, fiul lui Adam şi al Evei, unde excavatoarele şi buldozerele au distrus orice structură ce amintea de prezenţa creştinismului pe teritoriul Irakului.

În Mosul şi Tal Afar, oraşe aflate sub controlul Statului Islamic, câteva zeci de lăcaşe de cult au fost distruse. „Elemente insurgente aparţinând Statului Islamic controlează regiunea Mosul. Au intrat în mai multe biserici şi moschei şi au distrus relicve ale profeţilor Iona şi Seth. Distrugerile sunt iremediabile”
. Liderii califatului autoproclamat al Statului Islamic consideră că venerarea relicvelor este un păcat şi trebuie pedepsit ca atare. 

Rezidenţi din oraşele afectate au confirmat demolările locaşelor lor de cult, a precizat Associated Press. „Califul” Abu Bakr al-Baghdadi, cunoscut drept liderul organizaţiei extremiste sunnite Statul Islamic s-a adresat „musulmanilor din toată lumea”
 printr-un discurs furibund, promovând o propagandă antioccidentală.
Directorii muzeului din Mosul, care găzduieşte multe relicve biblice milenare, au avertizat că nu vor fi capabili să-l protejeze împotriva militanţilor islamişti radicali, anunţă The Daily Beast. Muzeul, care s-a aflat în reparaţii, nu a fost „capabil să adopte măsuri preventive” când Statul Islamic a atacat oraşul Mosul. „Grupurile acestea de terorişti – sosirea lor a constituit un şoc brutal, venit pe neaşteptate”
 a precizat directorul Muzeului Naţional Irakian, Qais Hussein Rashid.
 Oficialii irakieni au cerut ajutor internaţional pentru protejarea preţioaselor antichităţi. „Noi irakienii suntem incapabili să controlăm situaţia de unii singuri” a afirmat Abbas Qureishi, directorul programului de reparaţii al Ministerului irakian de Turism şi Antichităţi. Acesta s-a arătat îngrijorat în privinţa siturilor arheologice din apropiere, precozând că teroriştii „le vor distruge iar armata irakiană le-a bombardat”
.

Mosul este capitala provinciei Nineveh, teritoriul multor bătălii din Vechiul Testament şi, potrivit tradiţiilor creştine şi evreieşti, a fost fondat de Nimrod, strănepotul lui Noe. „Oraşul antic a atins un statut legendar în secolul 7 Î.Cr. când oraşul, mult extins şi împodobit, a devenit capitala imperială a imperiului Asirian sub conducerea regelui Sennacherib. Pe lângă faptul că apare în mod proeminent în Revelaţiile lui Ioan, Nineveh apare deseori şi în înregistrările scrise ale Egiptului antic şi ale altor puteri contemporane majore cât şi în literatura epocilor ce au urmat”
 notează CyArk. CyArk este un proiect pentru prezervare în stare digitală fondat în 2003 ca răspuns la distrugerea patrimoniilor culturale de către talibani.
Liderul jihadiştilor le cere musulmanilor să construiască un stat islamic 

Liderul grupului extremist ce controlează părţi din Irak şi Siria le-a cerut musulmanilor „din jurul lumii”
 să vină în teritoriile aflate sub controlul său pentru a lupta şi construi un stat islamic. Într-o înregistrare postată online, Abu Bakr al-Baghdadi a declarat că doreşte transformarea enclavei construite de luptătorii săi în inima Orientului Mijlociu într-un magnet pentru militanţi. De asemenea, el s-a prezentat ca lider al Islamului din întreaga lume, cerându-le tuturor musulmanilor să se ridice împotriva opresiunii. Mesajul audio a fost postat după ce grupul lui al-Baghdadi, Statul Islamic, a declarat unilateral înfiinţarea unui stat islamic, sau califat, pe pământul pe care îl controlează. De asemenea, al-Baghdadi a fost proclamat calif şi musulmanilor din întreaga lume li s-a cerut să-i jure supunere. Ocuparea forţată a teritoriului de către grupul său şi rangul de calif l-au transformat pe al-Baghdadi, născut în Irak, într-un personaj principal al mişcării jihadiste globale, alături de actualul şef Al-Qaeda, Ayman al-Zawahri.

Confruntările din Irak au sporit numărul victimelor la un nivel nemaiîntâlnit de la cele mai dure vărsări de sânge din 2006. Potrivit ONU, peste 2.400 de irakieni au fost ucişi în luna iunie. Acest număr de victime face ca iunie 2014 să fie cea sângeroasă lună în Irak după aprilie 2005. Armata şi forţele de securitate irakiene s-au regrupat şi au reuşit să oprească valul sângeros la periferiile regiunilor dominate de şiiţi. Însă, liderii politici irakieni nu au reuşit să-şi rezolve neînţelegerile cu privire la confruntarea ameninţării militante.

Într-un discurs, al-Baghdadi a declarat că statul islamic este un pământ pentru musulmanii de toate naţionalităţile, transmiţându-le că acest stat “le va returna demnitatea, măreţia, drepturile şi conducerea”.“Este un stat în care arabul şi non-arabul, omul alb şi omul negru, esticul şi vesticul sunt cu toţii fraţi”, a spus el, încercând să îşi extindă baza dincolo de Orientul Mijlociu. “Musulmani, veniţi repede în statul vostru. Da, este statul vostru. Grăbiţi-vă, deoarece Siria nu este pentru sirieni şi Irakul nu este pentru irakieni. Pământul este al lui Allah”.

Pentru a ajuta la construirea statului islamic, el a făcut apel la cei cu abilităţi practice – savanţi, judecători, doctori, ingineri, foşti soldaţi şi oameni cu experienţă administrativă – pentru a “răspunde la adânca nevoie a musulmanilor” pentru ajutorul şi prezenţa lor. De asemenea, le-a cerut militanţilor să intensifice luptele în luna sfântă a Ramadanului. “În această lună virtuoasă sau în oricare altă lună, nu există altă faptă mai bună decât jihadul pe calea lui Allah; aşadar folosiţi-va de această oportunitate şi păşiţi pe calea predecesorilor voştri drepţi”, a spus el. “Aşadar, haideţi la arme, la arme, soldaţi ai statului Islamic şi luptaţi, luptaţi.” Într-un apel către musulmanii din lumea întreagă, el a spus: “A sosit momentul ca voi să vă eliberaţi de cătuşele slăbiciunii şi să vă opuneţi tiraniei”
. Mesajul a fost postat pe website-urile militante unde grupul a mai emis declaraţii. Vocea din mesaj semăna cu cea din alte înregistrări despre care s-a afirmat că ar aparţine lui al-Baghdadi care rareori a fost fotografiat sau a apărut în public.

Oficiali ai Statelor Unite ale Americii, care au acces la informaţii ale serviciilor americane din Irak ,au declarat că ”este probabil” ca lansatoare de rachete Stinger americane să fi ajuns în mâinile radicalilor suniţi care au răvăşit Irakul, potrivit Fox News. Este posibil ca Statul Islamist că fie obţinut din bazele armatei irakiene, care au fost dotate cu armament american capturat, potrivit surselor. Lansatoarele de rachete Stinger sunt o armă de umăr sol-aer folosită împotriva aparatelor de zbor. Odată cu avansul forţelor ISIL în Irak, au crescut şi îngrijorările conform cărora tot mai multe arme de producţie americană ar putea ajunge în armele grupurilor radicale.

Oficialii din securiatea irakiană spun că luptătorii irakieni au reuşit să preia controlul a două depozite de armament greu ce deţin aproximativ 400.000 de arme, inclusiv arme automate AK-47, rachete şi lansatoare de rachete şi grenade, obuze de artilerie şi mortiere. Un sfert din armament a fost trimis rapid în Siria pentru a ajuta membrii grupării de acolo, spun sursele. De asemenea, potrivit unui raport al West Point Combating Terrorism Center, Statul islamic ”deţine foarte mult echipament militar al Irakului, provenind din Statele Unite ale Americii, inclusiv elicoptere militare, autovehicule de teren şi transport şi arme de foc”
.

Cucerirea Romei, una dintre ţintele „califului”
Abu Bakr al-Baghdadi, liderul autoproclamat al Statului Islamic, a jurat să conducă extremiştii islamici spre cucerirea Romei, cerându-le tuturor musulmanilor să imigreze în noul stat islamic pentru a lupta sub conducerea sa peste tot în lume, a precizat The Telegraph. Abu Bakr al-Baghdadi, care deţine un doctorat în studii islamice, susţine că musulmanii sunt persecutaţi şi omorâţi peste tot pe glob. Vorbind ca prim calif, sau primul comandant al islamului de la colapsul Imperiului Otoman, acesta a cerut musulmanilor să se ralieze la statul său pan-islamic. ”Musulmani grăbiţi-vă către statul vostru. Este statul vostru. Siria nu este pentru sirieni şi Irakul nu este pentru irakieni. Pământul este pentru musulmani, toţi musulmanii. ”Acesta este sfatul meu către voi. Dacă vă ţineţi de el, voi veţi cuceri Roma şi veţi deţine lumea, cu voia lui Allah”
.

Pretinzându-se calif, Baghdadi face apel către ”judecători şi toţi aceia care au abilităţi militare, manageriale sau în servicii, cât şi la doctori şi la ingineri din toate domeniile”.”La arme, la arme, soldaţi islamici, luptaţi, luptaţi”
. Unele grupuri de musulmani contestă poziţia de Mare Calif pe care şi-o arogă Baghdadi. Totuşi, unii experţi se tem că formarea califatului ar putea atrage islamul extremist, parţial prin inundarea reţelelor de socializare, pentru a forma o mişcare globală. 
ISIL se uneşte cu ramuri ale Al-Qaeda din Siria şi Africa 

Două grupări radicale islamiste afiliate conducerii centrale oficiale Al-Qaeda, printre care o parte din Frontul Al-Nusra, au schimbat taberele şi susţin acum Statul Islamic. O unitate locală a Frontului Al-Nusra – grupul oficial rebel din Siria al Al-Qaeda – a convenit să susţină Statul Islamic. Unirea unei părţi din Al-Nusra cu ISIL este considerată de analiştii departamentului de informaţii al guvernului american un indicator tulburător care arată că Statul Islamic obţine avantajul în confruntarea cu Al-Qaeda. Preşedintele american Barack Obama a precizat că atacurile ISIL sunt un semn care arată că, în ciuda afirmaţiilor sale anterioare, grupările rebele din Irak câştigă teren. „Ei obţin putere în unele locuri, însă şi noi am devenit mult mai buni la a ne proteja”
.

Statul Islamic - grupare islamistă ultra-violentă care organizează execuţii în masă şi decapitări în timp ce impune legea islamică - se foloseşte de noile sale puteri pentru a obţine o susţinere mai mare atât în Siria şi Irak, cât şi în alte regiuni. Grupul caută să creeze în regiune un stat care să impună dur legea Sharia. Gruparea centrală Al-Qaeda a căutat să adopte o poziţie mai puţin extremă, încercând să atragă mai mulţi susţinători. Liderul opoziţiei siriene, Rami Abdulrahman, a declarat că grupul Al-Nusra din Albu Kamal a „jurat loialitate” faţă de ISIL. „Sunt rivale, dar ambele grupuri sunt jihadiste şi extremiste” a declarat acesta. ”Această mişcare va crea tensiuni cu alte grupuri rebele, inclusiv islamiste, din regiune"
 a adăugat Abdulrahman.
Bill Roggio, analist în terorism al Foundation for Defense of Democracies, apreciază că, fără îndoială, incursiunea ISIL în Irak şi capturarea teritoriilor şi a echipamentelor militare au ajutat-o să atragă grupările islamiste extremiste din regiune. Totuşi, Bill Roggio a avertizat că ajutoarele primite de ISIL după atacurile efectuate în Irak nu au schimbat diviziunile fundamentale dintre grup şi Al-Qaeda centrală. „Dezertarea Al-Nusra la Albu Kamal are loc din cauza situaţiei curente de la graniţă. Toate ramurile oficiale ale Al-Qaeda au venit să susţină Al-Qaeda centrală şi pe (Ayman) al Zawahiri. Nu au existat dezertări majore”
 a subliniat Bill Roggio.

Gruparea afiliată Al-Qaeda din Africa de Nord, Al-Qaeda pe Pământurile Maghrebului Islamist (AQIM), a anunţat că s-a aliat cu ISIL. Comunicatul AQIM a fost postat pe YouTube şi diseminat pe Twitter. În mesajul video, un terorist AQIM transmite: „Declarăm musulmanilor în general şi tuturor mujahedinilor de pe toate fronturile că am văzut dreptatea în ideologia Statului Islamic din Irak şi Levant”. „Ideologia lor nu negociază în privinţa religiei şi nu se teme de criticile nimănui” a precizat acesta. „Ideologia lor implementează Sharia ca o realitate şi denunţă toate graniţele stabilite de tirani pe hartă. Credem că cel mai important lucru pe care ISIL l-a făcut, după răspândirea monoteismului, este implementarea Sharia”
. 
Jihadiştii vor să alipească Marocul la califat
Sute de luptători din Maroc şi din alte state magrebiene, precum Tunisia şi Algeria, s-au aliat cu Statului Islamic. Guvernele nord africane se tem că jihadiştii care participă la lupte în Irak vor continua atacurile odată ce se întorc în ţările natale. ”Ameninţările sunt legate de numerele tot mai mari de marocani din organizaţiile radicale din Siria şi Irak” s-a comunicat după o întâlnire săptămânală a cabinetului de la Rabat. ”Mulţi dintre aceşti luptători, incluzând o parte care conduc acele organizaţii, nu-şi ascund dorinţa de a lansa atacuri teroriste împotriva ţării noastre”.

Marocanii care luptă alături de grupul radical Statul Islamist, au publicat materialele video pe diverse site-uri arătându-şi armele şi promiţând că se vor întoarce să creeze un stat islamic în Maroc. ”Vom aduce asta înapoi în regatul lui Mohammed al VI-lea”, a declarat un militant cu accent de nord marocan într-un material video, făcând referire la regele Marocului.

Autorităţile marocane au anunţat că au anihilat zeci de celule militante islamiste care au trimis luptători în Siria şi Irak şi au operat arestări. ”Cei mai mulţi au fost arestaţi la aterizarea pe aeroporturile marocane”
.

Avertismente ale SUA la adresa Siriei şi Iranului 

După rapoarte care dezvăluiau că Siria a lansat atacuri aeriene peste graniţa cu Irakul şi că Iranul a trimis drone de supraveghere deasupra teritoriului irakian, secretarul american de Stat, John Kerry, a cerut naţiunilor din Orientul Mijlociu să nu mai intervină în Irak prin acţiuni militare care ar putea să amplifice divergenţele sectare, potrivit The Star. Sub protecţia anonimatului, un oficial de rang superior din armata irakiană a confirmat faptul că avioanele militare siriene au bombardat poziţiile militanţilor din apropierea punctului de frontieră al oraşului Qaim. Acesta spune că ceilalţi vecini ai Irakului – Iordania, Kuweit, Arabia Saudită şi Turcia - au intensificat zborurile de supraveghere din spaţiul lor aerian pentru a monitoriza situaţia.

Oficialii americani au susţinut că atacurile par a fi coordonate de regimul sirian al lui Bashar al-Assad, ţinta lor fiind grupul extremist Statul Islamist. Casa Albă a apreciat că intervenţia Siriei nu poate opri conflictul provocat de jihadişti care au preluat controlul asupra mai multor oraşe din nordul şi vestul Irakului. „Am arătat clar pentru toată lumea din regiune că nu avem nevoie de nimic care ar putea să exacerbeze diviziunile sectare ajunse deja la un nivel înalt de tensiune” a afirmat secretarul de stat american. „Este important să nu se mai întâmple nimic care să contribuie la extremism sau care ar putea acţiona ca o provocare pentru diviziunile sectare”
. John Kerry consideră că Bagdadul trebuie să adoptate mai multe măsuri pentru a se asigura că armata Irakului poate apăra ţara fără să se bazeze pe forţe exterioare. 
Premierul irakian Nouri al-Maliki pare a-şi menţine angajamentul său de a construi un nou guvern care să reprezinte pe deplin populaţiile şiite, sunite şi kurde din Irak a subliniat John Kerry, precizând că Statele Unite îl vor monitoriza îndeaproape pentru a se asigura că noul proces politic nu va repeta greşelile trecute, când au fost excluse der la putere minorităţile din Irak. 

Rusia avertizează SUA să nu sporească susţinerea pentru opoziţia din Siria 

Rusia a avertizat Statele Unite să nu sporească susţinerea acordată opoziţiei din Siria, precizând că acest lucru va întări califatul proclamat de Statul Islamic pe teritoriile din Irak şi Siria. Gruparea extremistă a capturat teritorii în nordul şi estul Siriei, promiţând acum că va elibera Palestina. ”Jihadiştii nu au provocat numai grupurile extremiste adversare, ascunse sub sloganele islamului, dar şi ţările din lumea islamică” a declarat ministrul rus de Externe.

Cinci avioane militare ruse Sukhoi Su2-5 au ajuns la Bagdad iar televiziunea de stat irakiană a precizat că vor fi folosite la combaterea ISIL. De asemenea, Washingtonul a furnizat Irakului consilieri militari care să ajute la respingerea reînnoitei ameninţări militante. 

Şeful diplomaţiei ruse s-a referit şi la ”mai mult decât ciudatul” apel către Congres al preşedintelui Barack Obama, care a cerut 500 de milioane de dolari pentru a-i antrena şi echipa ”pe cei numiţi de Casa Albă unităţi moderate ale opoziţiei înarmate siriene”. ”Dacă ţine cont de situaţia reală din teren, aceste fonduri considerabile, odată alocate, vor servi în totalitate pentru întărirea califatului terorist autoproclamat de ISIL”, a adăugat acesta. ”În circumstanţele în care grupurile teroriste şi extremiste şi-au asigurat rolul dominant printre forţele anti-guvernamentale în Siria, cele mai bune arme şi cei mai bine pregătiţi luptători vor ajunge cu Statul Islamic”
 a avertizat ministrul rus de Externe. Încercând să apere anunţul lui Obama, secretarul american de stat John Kerry a declarat că opoziţia moderată siriană joacă un rol cheie în respingerea ISIL.
ISIL a vândut petrol Damascului, anunţă Parisul

Franţa a descoperit că Statul Islamic în Irak şi Levant a vândut ţiţei regimului preşedintelui sirian Bashar Assad, a anunţat ministrul francez de Externe, Laurent Fabius. Serviciile de informaţii franceze au detectat vânzările de petrol efectuate de ISIL către regimul Assad după ce gruparea a preluat provincia siriană Zour. Gruparea întreţine o reţea secretă de contrabandă atât cu regimul de la Damasc, cât şi cu Iranul. „Avem dovezi că atunci când ISIL a preluat câmpurile de petrol a vândut petrol regimului” de la Damasc, a precizat Laurent Fabius. ISIL şi Damascul „se ajută reciproc adesea”, a adăugat Fabius. Diplomaţii occidentali au anunţat că ISIL a vândut petrol şi Turciei, adăugând că prezenţa Al-Qaeda în interiorul unui stat NATO nu mai trebuie tolerată.

Situaţia din Irak induce efecte economice aspre la nivel mondial

Petrolul a continuat ofensiva preţurilor pe piețele internaționale, stimulat de confruntările din Irak şi de înaintarea juhadiştilor, care ar putea pune în pericol producția celui de-al doilea exportator OPEC, concentrată în special în sudul țării. Atât Brent-ul, cât și țițeiul West Texas Intermediate s-au apreciat pe piețele asiatice.
American Petroleum Institute, o asociație a industriei de peste ocean anunțat o scădere cu 5,7 milioane de barili a stocurilor de țiței din SUA la mijlocul lunii iunie 2014. Analiștii citați de The Wall Street Journal se așteaptă ca stocurile de petrol să scadă cu 1,1 milioane de barili. "Riscurile geopolitice susțin în continuare trendul ascendent al Brent-ului, atât tensiunile în curs de desfăşurare de-a lungul frontierei de est a Ucrainei, cât şi instabilitatea din Irak"
 a declarat analistul Tim Evans, de la Citi Futures. Aproximativ 100.000 de barili pe zi din producția de petrol din nordul Irakului a fost afectată până în prezent. Pe termen lung, tulburările ar putea îngreuna planurile irakiene de extindere a producției de petrol.
Kurzii au capturat două câmpuri petroliere din nordul Irakului
Forţele armate kurde au capturat două câmpuri petroliere majore din împrejurimile oraşului disputat Kirkuk, anunţând că vor folosi o parte din producţia acestora în scopuri interne. Conflictele din Irak par să graviteze în jurul petrolului.

Insurgenţa sunită care a devastat teritorii largi din nordul şi vestul Irakului a oferit kurzilor posibilitatea de a captura câmpurile petroliere Bai Hassan şi Kirkuk, unele dintre cele mai mari din Irak. Guvernul de la Bagdad, cea mai defavorizată parte din conflict, se confruntă acum cu două armate opozante care îşi doresc, separat, crearea unui stat independent pe teritoriul Irakului. Încă din primele zile ale insurgenţei, forţele armate kurde, cunoscute drept Peshmerga, au avansat în oraşul Kirkuk, un centru major al industriei petroliere din nordul ţării, ocupând teritoriile din jurul oraşului fără să avanseze în zonele petroliere.

Totuşi, forţele kurde au îndepărtat lucrătorii din cele două zone petroliere, a anunţat ministrul Petrolului de la Bagdad. Mişcarea este o ”încălcare a Constituţiei”, a denunţat purtătorul de cuvânt al ministerului cu privire la acţiunile armatei kurde. Acţiunile reprezintă ”o ameninţare la adresa unităţii naţionale”
 a adăugat acesta.

Unitatea Irakului este ameninţată de mult dorita independenţă a Kurdistanului. Până acum, Israelul a fost primul actor care s-a manifestat în această privinţă pe plan internaţional, în urmă cu două săptămâni, când premierul Benjamin Netanyahu i-a denumit pe kurzi „o naţiune de luptători care şi-au dovedit determinarea politică, moderaţia politică şi care sunt demni de independenţă”. Guvernul Regional Kurd a anunţat că forţele sale au ocupat câmpurile petroliere după ce s-a aflat de intenţia Bagdadului de a sabota o conductă care făcea legătura între rafinăriile din zonă. Producţia va continua, iar angajaţii se pot întoarce, dar vor opera sub conducerea kurdă, au precizat autorităţile kurde. Guvernul Regional Kurd a anunţat că va folosi profiturile produse de câmpurile de petrol confiscate pentru a compensa o reducere a bugetului de stat efectuată de Bagdad, care ar fi provocat pierderi de 20 de miliarde de dolari regiunii kurde. Executivul de la Bagdad a blocat aceste fonduri după ce kurzii au început să transporte petrol din zona autonomă către Turcia, în ciuda ămpotrivirii Bagdad-ului.

Teritoriile ocupate de Peshmerga conţin comunităţi kurde semnificative, fiind pretinse de mult timp de autorităţile autonome kurde. Mişcarea de independenţă a Kurdistanului este susţinută şi de preşedintele zonei kurde de pe teritoriul irakian, care a declarat că teritoriile ocupate – inclusiv oraşul Kirkuk şi câmpurile petroliere din apropiere – nu vor fi înapoiate Bagdadului. Mai mult, acesta a cerut parlamentarilor să pregătească un referendum pentru independenţă în zonă, o mişcare respinsă vehement de Bagdad.

Conflictele pentru zonele petroliere apar pe fondul conflictului sectar dintre şiiţi şi suniţi, început prin frontul deschis Statului Islamic din Irak şi Levant cu mai multe săptămâni în urmă. Campania fulminantă a grupării islamiste extremiste, care urmăreşte înfiinţarea unui califat pe teritoriile ocupate din Irak şi Siria, a primit o lovitură serioasă din partea forţelor irakiene guvernamentale, care ar fi ucis, săptămâna aceasta, aproximativ 255 de prizonieri, în mare parte suniţi, potrivit Human Rights Watch.
Preşedintele Egiptului: independenţa kurzilor din Irak ar fi „catastrofală”
 

Preşedintele Egiptului, Abdel Fattah al-Sisi, a declarat că un referendum cu privire la independenţa kurzilor din Irak ar conduce la o „catastrofală” divizare a ţării, în contextul în care statul se confruntă deja cu atacuri violente din partea islamiştilor sunniţi. Mai multe state din Orientul Mijlociu se tem că o divizare a Irakului va întări acţiunile islamiştilor. Populaţia kurdă din nordul Irakului şi-a anunţat intenţia de a organiza un referendum prin care să se pronunţe asupra independenţei regiunii lor. „Consultarea publică pe care kurzii vor să o iniţieze nu este nimic altceva decât startul unei diviziuni catastrofale a Irakului în mai multe regiuni rivale”
, a declarat Abdel Fattah al-Sisi. Liderul kurzilor din Irak, Massoud Barzani, a cerut organizarea unui referendum privind independenţa kurzilor. Decizia a fost motivată prin faptul că Irakul este deja împărţit în mai multe grupări religioase.

De asemenea, preşedintele Abdel Fattah al-Sisi a avertizat Statele Unite şi Europa asupra pericolelor pe care expansiunea grupului Statul Islamic le-ar putea avea în Orientul Mijlociu. „Statul Islamic a avut un plan să cucerească şi Egiptul. Avertizez Statele Unite şi Europa să oprească orice fel de ajutor la adresa lor. Statul Islamic intenţionează să ajungă în Iordania şi în Arabia Saudită”
 a declarat Abdel Fattah al-Sisi.

Casa Albă, împotriva referendumului privind independenţa Kurdistanului

Statele Unite şi-au exprimat dezacordul faţă de proiectul anunţat de preşedintele Kurdistanului irakian privind organizarea unui referendum pe tema independenţei regiunii autonome şi a îndemnat toate comunităţile irakiene la unitate, în contextul ofensivei jihadiste. Preşedintele Kurdistanului irakian, Massoud Barzani, i-a cerut oficial Organizaţiei Naţiunilor Unite să sprijine organizarea unui referendum în Kirkuk, pentru a decide dacă această regiune va deveni sau nu parte din Kurdistanul autonom. Kirkuk, o regiune extrem de bogată în resurse petroliere, trebuia să fie adjudecată la referendumul din 2007, dar acesta nu a mai avut loc niciodată. „Kurdistan respectă toate etniile ce locuiesc în această regiune şi vom organiza un referendum transparent, din acest motiv cerem ajutorul Naţiunilor Unite”
 i-a subliniat Massoud Barzani şefului misiunii de asistenţă în Irak al ONU, Nikolai Evtimov Mladenov. 
Pe de altă parte, oficialii americani îi îndeamnă pe kurzi şi pe arabii sunniţi şi şiiţi să formeze un Guvern de uniune naţională la Bagdad. Totodată, Washingtonul s-a arătat reticent faţă de proiectul lui Massoud Barzani. „Continuăm să credem că Irakul va fi mai puternic, dacă va fi unit", a declarat un purtător de cuvânt al Preşedinţiei americane, Josh Earnest, „Statele Unite susţin un Irak democratic, pluralist şi unit. Îndemnăm în continuare toate părţile să colaboreze pentru obiectiv comun”
. Pe de altă parte, premierul israelian Benjamin Netanyahu a anunţat că sprijină crearea unui stat independent kurd, adoptând o poziţie contrară celei susţinute de către SUA, care ar prefera ca Irakul să rămână unit, a precizat The Guardian. 
NOU SCANDAL TRANSATLANTIC: AGENT GERMAN, SPION CIA
Raporturile germano-americane s-au tensionat în urma arestării unui agent secret german.  Agentul BND - Serviciul de informaţii externe al Germaniei - care a fost arestat, ar fi fost recrutat de către CIA şi ar fi divulgat informaţii confidenţiale despre Comisia Parlamentară de Anchetă care investighează scandalul interceptărilor ilegale ale Agenţiei de spionaj americane, NSA. Agentul dublu - sau, poate, triplu, întrucât ar fi căutat şi contactul cu serviciile ruseşti de spionaj - are 31 de ani şi era angajat în cadrul unui serviciu al BND care se ocupă, cu precădere, de protecția soldaților germani în străinătate. 

Ziarul Bild a anunţat că bărbatul a lucrat doi ani ca agent dublu, timp în care a furat 218 documente confidenţiale. Acesta a vândut documentele, dintre care trei erau legate de operaţiunile comitetului în Bundestag, pentru 25.000 de euro, a precizat publicaţia, citând surse din domeniul securităţii. Un responsabil cu rang înalt din cadrul serviciilor germane de informaţii a confirmat – preluat de Frankfurter Allgemeine am Sonntag - că unul dintre agenții lor, arestat în prezent, a spionat pentru Statele Unite. "Toate dovezile arată că a lucrat pentru americani"
. El și-ar fi propus serviciile, de asemenea, spionajului rus, intrând în contact cu Consulatul Rusiei la München, astfel fiind descoperite acțiunile sale în calitate de agent dublu. 
Cazul a provocat critici de o intensitate fără precedent la vârful politicii germane. Referindu-se la „îndelungata dezbatere” germană cu privire la „privilegiile asumate de NSA faţă de cetăţenii altor state şi naţiuni”, preşedintele Germaniei, Joachim Gauck, a afirmat că e grav „dacă noile acuze de recrutare a unui agent german de către serviciile secrete americane se adeveresc”.În acest caz am avea de-a face, potrivit lui Joachim Gauck, „cu un joc de-a prietenia şi alianţa strânsă. Şi atunci trebuie spus, cu adevărat: Ajunge”. 

Guvernul de la Berlin a calificat situaţia drept „serioasă”. Potrivit Der Spiegel, agentul a fost depistat după ce le-a oferit serviciile sale, prin e-mail, spionilor ruşi. Purtătorul de cuvânt al Cancelariei germane, Steffen Seibert, a subliniat că ”noi nu vom trata uşor chestiunea spionajului pentru agenţiile de informaţii străine”. Purtătorul de cuvânt al guvernului german a precizat că Angela Merkel, a fost informată în legătură cu acest caz. "Guvernul german va aștepta rezultatele anchetei (...)  Cazul este grav, asta este foarte clar"
 a afirmat Steffen Seibert.  
 Ministerul german de Externe a comunicat că l-a invitat pe ambasadorul Statelor Unite să participe la discuţii pe marginea acestui subiect, cerându-i o explicaţie rapidă. Secretarul german de stat Stephan Steinlein i-a solicitat ambasadorului John B. Emerson să tranşeze de urgenţă această problemă, potrivit unui comunicat citat de The Wall Street Journal.

Potrivit şefului grupului parlamentar al SPD, Thomas Opperman, ar putea fi vorba de „un atac nemaipomenit asupra libertăţii Parlamentului şi asupra tuturor instituţiilor noastre democratice”. Dacă învinuirile se confirmă ar fi avut loc o „mare lezare a încrederii reciproce”
 a susţinut şi Stephan Mayer, purtător de cuvânt pe teme de politică internă al partidelor creştine din Bundestag. Ele amplifică o neîncredere mutuală care a atins cote de-a dreptul alarmante după ce, prin intermediul dezvăluirilor marca Snowden, s-a descoperit că NSA a supravegheat mobilul Angelei Merkel, făcând ample interceptări în Germania. Şeful comitetului parlamentar care investighează scandalul NSA, Patrick Sensburg, a declarat că membrii săi s-au temut de mult timp că ar putea fi ţinta agenţilor de informaţii străini şi au luat măsuri speciale în acest sens.
Statele Unite ale Americii au refuzat să comenteze în legătură cu dublul agent german, însă au dat asigurări că vor colabora cu Berlinul pentru a rezolva această problemă. „Vom lucra cu germanii pentru a rezolva această problemă în mod corespunzător”
 a declarat Josh Earnest, purtător de cuvânt al Casei Albe. Josh Earnest a mai precizat că „relațiile dintre SUA și Germania sunt extrem de importante”
. 
Un sondaj citat de publicaţia Der Spiegel a relevat scăderea perceptibilă a simpatiei faţă de Statele Unite şi a încrederii în aliaţii de peste ocean. O majoritate de 57% dintre germani afirma că ar dori "o mai mare independenţă a Germaniei de Statele Unite", iar aproape 70% atestau ceea ce, din punctul lor de vedere, ar reprezenta „scăderea, în ultima vreme, a credibilităţii Americii”
. În acelaşi timp, doar 50% dintre germani susţin ideea unei mai mari independenţe a Germaniei de Rusia, iar 40% sunt adepţii adâncirii colaborării între Berlin şi Moscova.
Rezidentul CIA în Germania, expulzat 

Guvernul de la Berlin a anunțat că s-a decis expulzarea șefului serviciilor secrete americane pentru Germania, în urma spionării unor responsabili germani în folosul Washingtonului. „Reprezentantului serviciilor secrete americane de la Ambasada Statelor Unite ale Americii i s-a cerut să părăsească Germania”
 a precizat purtătorul de cuvânt al guvernului de la Berlin, Steffen Seibert, printr-un comunicat. 
Germania nu a mai luat o astfel de măsură împotriva unui diplomat american de la Al Doilea Război Mondial. Rezidentul CIA este un oficial care lucrează sub acoperirea unui titlu diplomatic la Ambasada Statelor Unite din Berlin, fiind cunoscut oficialilor germani ca ofițerul lor de legătură în chestiuni legate de serviciile secrete, a menționat DPA. 

Wolfgang Schauble: „o prostie de te-apucă plânsul”

Ministrul german de finanțe, Wolfgang Schauble, a declarat că Statele Unite au dat dovadă „de o prostie de te-apucă plânsul”, după descoperirea a două posibile cazuri de spionaj în favoarea agențiilor americane de informații în care ar fi implicați agenţi germani. "Este o idioţenie că SUA recrutează de la noi oameni de rangul trei. Este de-o prostie de te-apucă plânsul" a declarat ministrul german de Finanţe. „Cancelarul Angela Merkel nu prea s-a amuzat" a spus Wolfgang Schauble, recunoscut pentru limbajul său direct.  

După primele dezvăluiri privind un agent al serviciilor germane de informații suspectat că lucra și pentru CIA, Parchetul federal a anunțat că anchetează un nou presupus caz de spionaj în favoarea unei alte țări, fără a preciza care este aceasta. De această dată, presa a evocat un ofițer al armatei germane, care lucra în favoarea SUA. Cazul este considerat „mai grav” decât primul. 
Acuzaţie: Reţeaua Facebook a sprijinit SUA în spionaj la nivel mondial

Compania Facebook a manipulat emoţiile resimţite de aproape 700.000 dintre utilizatorii săi, în cadrul unui experiment secret. Studiul, care nu a beneficiat de consimţământul utilizatorilor, a stabilit că stările de fericire şi de tristeţe sunt “contagioase”, putând fi transmise de la un internaut la altul. Experimentul a provocat un val de critici în rândul utilizatorilor rețelei sociale, din cauza încălcării vieţii private şi a unor principii de natură etică. Acesta este cel de-al doilea scandal în care este implicată, în ultima vreme, compania care administrează cea mai folosită rețea de socializare din lume. Facebook a fost acuzată că a ajutat SUA să spioneze milioane de oameni. Cazul a ajuns pe masa judecătorilor Curții Europene de Justiție din Luxemburg.

Studiul a fost realizat în 2012, dar a fost publicat de curând în revista Proceedings of the National Academy of Sciences. Timp de o săptămână, Facebook a manipulat “news feed”-urile (fluxul de informații postate de utilizatori) de la 689.003 de conturi. Cercetătorii au analizat cuvintele folosite în mesajele publicate de utilizatori în “news feed” pentru a stabili în mod automat dacă aceştia aveau o stare de dispoziţie pozitivă sau negativă. Ulterior, informațiile (comentarii, fotografii, filme, linkuri etc.) care apar în fluxul de noutăți de pe pagina de Facebook a subiecților au fost filtrate. Unii dintre subiecți au fost supuși unei scăderi a numărului de postări cu încărcătură emoțională pozitivă, în timp ce altor subiecți li s-a limitat accesul la postările cu conținut emoțional negativ.
Cercetătorii au descoperit că utilizatorii tind să publice comentarii pozitive sau negative, în corelaţie cu orientarea care a fost dată “news feed” -ului lor. Astfel, emoţiile se răspândesc la nivelul întregii reţele, iar prietenii utilizatorilor tind să reacţioneze mai intens faţă de mesajele negative. Utilizatorii care au fost expuşi unor mesaje mai puţin emoţionale au avut tendinţa de a evita să publice mesaje proprii.

Studiul Facebook, desfășurat fără știrea și acordul subiecților, a provocat un val de proteste din partea internauților, dar și a unor activiști din domeniul Internetului, precum și din partea politicienilor. Cercetarea a fost considerată scandaloasă, iar în mai multe ţări s-a cerut anchetarea modului în care Facebook și alte rețele de socializare îşi manipulează emoțional utilizatorii. Unul dintre specialiștii în rețele sociale, Clay Johnson, care a condus campania online a președintelui SUA, Barack Obama, a declarat că ”experimentul este înfricoşător”
 și a ridicat probleme de legalitate. Chiar şi coordonatoarea experimentului, Susan Fiske, profesor de psihologie la Universitatea Princeton din Statele Unite ale Americii, a afirmat că are rezerve faţă de acest studiu, prin prisma principiilor de natură etică pe care acesta le-a generat.
Analiștii susţin că prin astfel de metode s-ar putea provoca revoluţii sau anumite guverne ar putea manipula electoratul, astfel încât să determine sau să împiedice alegerea unui candidat. Mulţi politicieni se tem, la rândul lor, de implicaţiile manipulării pe reţelele sociale în zona politicii sau a securităţii.

Este unanim recunoscut rolul jucat de rețelele sociale în recentele revolte din Turcia, aflate la un pas de război civil, sau în conflictele din Siria și Egipt. Emoțiile create de postările protestatarilor au dus la escaladarea dramatică a violențelor. Este recunoscut, de asemenea, că mișcările fundamentaliste, responsabile de atacuri teroriste în toată lumea, folosesc Facebook sau Twitter pentru a racola noi adepţi. Alți specialiști arată că manipularea emoţională face parte din modelul de business al reţelelor sociale sau al unor website-uri şi că un astfel de scandal ar putea avea consecinţe economice greu de estimat.
Reprezentanţii companiei Facebook susţin că nu se pot face vinovaţi de manipulare emoţională atâta timp cât politica de utilizare a informaţiilor (“Data Use Policy”) - pe care fiecare utilizator trebuie să o citească şi să o accepte când îşi creează un cont pe această reţea de socializare - precizează că Facebook îşi rezervă dreptul de a folosi informaţiile primite de la utilizatori “pentru operaţii interne, inclusiv pentru ghidul de ajutor, analize de date, testare, cercetare şi îmbunătăţiri ale serviciului”. Un purtător de cuvânt al Facebook, citat de The Guardian, a declarat că respectiva cercetare a fost făcută pentru ca operatorul reţelei de socializare să-şi îmbunătăţească serviciile. Acesta a precizat că o componentă importantă a activităţii reţelei sociale este înţelegerea felului în care publicul reacţionează la diferite tipuri de conţinur şi la tonalitatea pozitivă sau negativă a comentariilor primite de la prieteni sau a anunţurilor de la paginile pe care le urmăresc.

Specialiştii în drept susţin însă că simpla prevedere din termenii şi condiţiile reţelei sociale nu întrunesc elementele necesare pentru a se putea vorbi de un consimţământ informat La rândul său, Jacob Silverman, autorul cărţii „Terms of Service: Social Media, Surveillance, and the Price of Constant Connection”, a atras atenţia că utilizatorii ar trebui să fie conștienţi, măcar în urma acestui experiment, de cât de multă putere dau Facebook prin simplul fapt de a-şi deschide un cont.
Plângerea împotriva Facebook, pentru spionaj, a ajuns la judecătorii Curţii Europene.  Procesele intentate Facebook, pentru presupusa implicare a acesteia în a-i ajuta pe americani să spioneze milioane de oameni vor dura, cel mai probabil, peste un an. Potrivit unei persoane de contact de la Curtea Europeană de Justiţie din Luxemburg, cazul sesizat Curţii Supreme din Irlanda de către Max Schrems, militantul austriac pentru dreptul la intimitate, ar putea dura până la 18 luni.  „Ei (Curtea Supremă din Irlanda) trebuie să trimită cazul la noi, fapt care poate dura săptămâni sau chiar luni şi, odată ce îl vom înregistra aici, ar putea dura până la 18 luni înainte de a lua orice hotărâre asupra lui”
. Înalta Curte din Irlanda a suspendat cauza și a trimis-o către instanța de judecată a UE în ceea ce este descris de unii ca un moment decisiv pentru dreptul la viaţă privată şi lupta împotriva implicării corporative în supravegherea în masă a populaţiei, condusă de SUA. Parlamentarul german Jan Philipp Albrecht a numit-o chiar „un pas important pentru drepturile de protecţie a datelor”.
Plângerea împotriva Facebook îşi are rădăcinile în documentele clasificate puse la dispoziţia publicului, anul trecut, de fostul agent american Edward Snowden. Atunci s-a spus că Facebook, împreună cu Google, Yahoo şi Microsoft, ar fi fost implicaţi într-un program top-secret al SUA de supraveghere a populaţiei, operaţiune cunoscută sub numele de Prism. Dezvăluirile lui Edward  Snowden indică faptul că organizaţia de spionaj a SUA, Agenţia Naţională de Securitate, a plătit milioane de dolari companiilor pentru a ajuta la acoperirea costurilor destinate executării operaţiunii de supraveghere globală. Or, potrivit unui pact cu privire la informaţii încheiat, în urmă cu 14 ani, între Uniunea Europeană şi Statele Unite - cunoscut sub numele Safe Harbour - firmele americane ar trebui să urmeze legile UE de fiecare dată când datele cu caracter personal ale cetăţenilor UE sunt transferate în Statele Unite.
Un acord din anul 2000 blochează demersurile europene

La început, Max Schrems i-a solicitat lui  Billy Hawkes, comisarul Irlandei pentru protecţia datelor, să investigheze Facebook privitor la plângerea de a fi încălcat pactul de colaborare UE-SUA, colaborând cu NSA în cadrul operaţiunii Prism. Sediul din Europa al companiei se află în Dublin, de acolo fiind transmise în Statele Unite toate datele clienţilor săi internaţionali. Billy Hawkes a refuzat să demareze o anchetă, motivând, în acest sens, faptul că este împiedicat de concluziile Comisiei Europene din anul 2000, care au descris regimul de protecţie a datelor din SUA ca „adecvate și eficiente”.
Max Schrems nu a fost de acord cu motivul invocat de Hawkes și a trimis cazul spre judecată Curţii Supreme de Justiţie din Irlanda. Indicaţiile de la Înalta Curte sugerează că judecătorii de la Luxemburg vor trebui să determine dacă acordul Safe Harbor al Comisiei Europene mai poate ţine autorităţile naţionale „cu mâinile legate”. După ce Curtea Europeană de Justiţie va da un verdict, cazul se va întoarce la Înalta Curte din Irlanda.
Instanţa irlandeză va putea apoi să soluționeze problema după cum consideră de cuviinţă, folosind interpretarea legislaţiei UE, așa cum va fi fost făcută de CEJ. „Orice întrebări cu privire la consecinţe, precum a ordona Facebook să facă sau să nu facă și orice amenzi sau pedeapsă pentru nerespectarea acestor ordine este în întregime o chestiune de competenţa instanţelor naţionale”
 a precizat o sursă din Curtea Europeană de la Luxemburg. La rândul său, Comisia Europeană a recunoscut deficienţele din pactul de schimb de date şi a acuzat, prin vocea comisarului UE pentru justiţie, Viviane Reding, lipsa de transparenţă din partea SUA. Executivul de la Bruxelles nu a denunţat, însă, pactul dar a emis, în schimb, o serie de recomandări cu privire la ceea ce americanii ar trebui să remedieze pentru a rămâne în spiritul înţelegerii.
Programul de spionaj PRISM

Documentul secret, datat aprilie 2013, prezentat de Edward Snowden, arată că programul PRISM a început în 2007, sub mandatul preşedintelui american George W. Bush, iar Microsoft ar fi fost primul partener care a permis accesul la servere. Au urmat, pe rând, Yahoo în 2008, Google, Facebook şi PalTalk în 2009, YouTube în 2010, Skype şi AOL în 2011 şi Apple în 2012. Prezentarea NSA arată că existau tratative și cu Dropbox pentru includerea în program. Toate aceste companii au negat orice implicare într-un astfel de program, susţinând că respectă viaţa privată a clienţilor şi colaborează cu autorităţile americane strict în limitele legii, fără să le permită accesul direct la datele de pe servere. Mai mult, ei susţin că dacă aşa ceva există, înseamnă că se derulează fără ştiinţa companiilor.
Programul PRISM permite supravegherea profundă şi în timp real a comunicaţiilor electronice şi a informaţiilor stocate pe Internet. Este vorba despre email-uri, chat inclusiv cu voce şi video, video, foto, date, VoIP, transferuri de fişiere, conferinţe video, notificări cu privire la logarea la un serviciu, detalii private din reţelele sociale. Legea americană, modificată sub mandatul lui Barack Obama (Foreign Intelligence Surveillance Act - FISA), permite NSA şi altor agenţii secrete să spioneze persoane care nu sunt cetăţeni americani sau pe americanii ale căror comunicaţii includ persoane din afara SUA. PRISM se bazează pe prevederile acestei legi.

Edward Snowden a cerut prelungirea azilului în Rusia

Fostul colaborator al Agenției Naționale de Securitate (NSA), Edward Snowden, a cerut prelungirea permisului de şedere pe teritoriul Rusiei, care  expiră în august 2014, a anunţat avocatul său rus, Anatoli Kucerena, informează Agerpres. Edward Snowden a depus documentele necesare pentru prelungirea şederii. ”Aşteptăm decizia serviciului rus pentru imigraţie”
 a precizat  Anatoli Kucerena. Edward Snowden a primit, anul trecut, azil în Rusia, după ce autorităţile americane i-au retras pașaportul. 
Edward Snowden a publicat, anul trecut, informaţii privind monitorizarea europenilor de către NSA. Reacţiile de condamnare a SUA au fost ferme. Autorităţile de la Berlin, Paris şi Madrid i-au chemat la ordine pe ambasadorii americani, în semn de protest faţă de interceptările NSA. Aproape toţi liderii politiciti europeni au luat atitudine publică, exprimându-şi dezaprobarea faţă de practicile americane. 

Angela Merkel, al cărei telefon mobil fusese ascultat, a declarat: "SUA şi Europa trebuie să depăşească împreună încercările prin care trec. Suntem parteneri, dar un asemenea parteneriat se bazează pe încredere. Tocmai de aceea, repet: prietenii nu se spionează între ei". La rândul său, preşedintele francez, François Hollande, a declarat, în acel moment: "În ceea ce priveşte siguranţa virtuală, nu este vorba despre protejarea politicienilor, dar despre cetăţeni şi datele lor personale, care ar trebui, în Europa, să fie garantate". Nici Enrico Letta, premierul din epocă al Italiei, a subliniat: "Asemenea practici sunt inacceptabile. Vrem adevărul despre ele"
.

Manualul de stil al CIA, pe Internet

Manualul de stil al CIA, care prezintă regulile de redactare a materialelor informative elaborate de spionii americani, a ajuns pe internet. The Guardian, a comentat, cu ironie, că, de acum înainte, oricine poate scrie precum un agent secret. „Style Manual and Writers Guide for Intelligence Publications” - ediția a opta - are 185 de pagini și oferă indicații complexe pentru scrierea unor rapoarte „clare şi concise”. Cartea se aseamănă cu manualul de stil conform căruia lucrează și redactorii și editorii marilor publicații din lume. Agenților li se cere să evite termenii și exprimările excesiv de tehnice, să fie „obiectivi” și să scrie „ca jurnaliştii şi analiştii”. „O bună activitate informativă depinde, în mare măsură, de o exprimare clară şi concisă”
 afirmă directorul direcției de analiză din cadrul CIA, Fran Moore, în prefaţa cărții. Potrivit lui Fran Moore, agenții CIA nu numai că au plăcerea de a scrie, dar sunt și foarte performanți în această privință. 

Informațiile strânse de agenţi și analizele făcute de aceștia nu pot fi folosite la adevărata lor valoare dacă nu sunt comunicate corespunzător. De aceea, manualul oferă o serie de îndrumări pentru ca materialele redactate să fie ușor de înțeles, cu un stil direct, care să evite „înfloriturile”. „Trebuie să se evite ceea ce este superflu, indiferent cât de strălucitor poate să pară”, cere CIA. Frazele și paragrafele trebuie să fie scurte, cu structură variată, făcând economie de adjective și adverbe. „Lăsaţi substantivele și verbele să-şi arate propria forţă” indică manualul. Cartea amintește că nu trebuie să se facă rabat de la reguli elementare, precum acordul dintre subiect și predicat, și precizează în mod clar cum trebuie folosite majusculele, abrevierile, punctuația și cuvintele compuse. 
Stilul CIA are și caracter patriotic, apreciază The Guardian, menționând faptul că numele britanice trebuie americanizate, chiar şi în cazul numelor proprii. De exemplu, spionii americani vor scrie „Labor Party”, când se vor referi la partidul din Marea Britanie, pe care vritanicii îl numesc „Labour Party”. Manualul este reeditat periodic în ediții modificate întrucât „lumea nu este statică”
 și, pe cale de consecinţă, se schimbă și limbajul folosit de CIA pentru analizele sale. 
VARIA
MINISTERE GERMANE ÎMPÂNZITE DE SPIONI STRĂINI

Scandalul privind existenţa unor prezumtivi agenţi americani în instituţii guvernamentale germane este aparent mai amplu decât s-a crezut iniţial. Potrivit ziarului Bild am Sonntag, peste o duzină de angajaţi ai guvernului de la Berlin sunt informatori ai serviciilor secrete americane. Publicaţia a subliniat că în vizorul CIA se află următoarele patru ministere germane: al Apărării, al Economiei, al Internelor şi al Ajutoarelor de Dezvoltare. Potrivit aceleeaşi surse, Ministerul Ajutoarelor de Dezoltare prezintă interes pentru CIA întrucât prin intermediul acestuia serviciul federal de informaţii externe, BND, derulează operaţiuni acoperite în străinătate.

Acelaşi ziar menţionează că, din pricina dezvăluirilor recente, spionii din ministerele menţionate nu se mai întâlnesc cu ofiţerii lor de legătură de la CIA pe teritoriul Germaniei. În plus, se pare că serviciile secrete americane analizează în prezent posibilitatea de a-şi transfera ofiţerii de legătură din Germania în ambasadele SUA din Varşovia şi Praga, urmând ca misiunile pe teritoriul german să fie coordonate din aceste capitale.
Potrivit informaţiilor ajunse în posesia Bild am Sonntag, serviciile de informaţii germane au reacţionat în urma recentului scandal.  Citând surse apropiate spionajului american, ziarul precizează că CIA a constatat că mai mulţi funcţionari ai ambasadei SUA din Berlin au fost filaţi de specialişti ai serviciului federal de informaţii interne - Verfassungsschutz. Pe de altă parte, mai informează Bild am Sonntag, serviciile secrete americane au luat pentru prima dată poziţie în faţa guvernului german privitor la angajatul Ministerului german al Apărării, bănuit că este spion SUA. Astfel, de la Washington s-ar fi comunicat că nu există cu suspectul nici un fel de legături pe linie de informaţii. 
Guvernul condus de Angela Merkel i-a cerut rezidentului CIA la Berlin să părăsească Germania. Această măsură drastică a fost motivată prin anchetele în curs, demarate împotriva a doi prezumtivi spioni americani din interiorul BND şi  Ministerului Apărării. Un alt motiv rezidă în amplele operaţiuni de strângere de informaţii desfăşurate ilegal de agenţia americană NSA pe teritoriul Germaniei, dezvăluite în urmă cu un an de Edward Snowden. 
Potrivit unui sondaj, aproape 70% dintre germani afirmă ca le-a “scăzut încrederea” în americani. O netă majoritate doreşte "o independenţă sporită"
 faţă de Statele Unite - iar 40% ar dori să se apropie de Rusia.

RUSIA SURCLASEAZĂ EUROPA CU MOTORINA DE CALITATE

Sectorul european al procesării țițeiului, care se confruntă deja cu mari probleme, ca urmare a reducerii marjelor de rafinare, riscă să intre într-o criză și mai adâncă, întrucât exporturile de motorină de înaltă calitate, la standarde UE, din Rusia, în Europa, au atins maxime istorice și este de așteptat să se majoreze și în anii următori. Acest lucru creează un exces de ofertă de motorină pe piața europeană. Autoritățile de la Moscova au decis reducerea taxei pentru exporturile de motorină de la 66% în 2013 la 65% în 2014, 63% în 2015 și 61% în 2016, ceea ce a încurajat investițiile în modernizarea facilităților rusești de procesare a petrolului, în vederea sporirii livrărilor externe, la prețuri competitive. Anterior adoptării acestor măsuri, în ultimii ani, companiile de profil au investit zeci de miliarde de dolari pentru modernizarea rafinăriilor rusești, scopul fiind creșterea producției de carburanți de calitate superioară, potrivit Financial Times. În prezent, cantități mari de motorină rusească de înaltă calitate așteaptă să intre pe piață europeană, amenințând sectorul european al procesării țițeiului, aflat oricum într-o situație mai mult decât problematică.
Expansiunea Rusiei vs problemele UE în procesarea ţiţeiului
"Din cauza cererii slabe din Europa și a supracapacităţii de producţie, nivelul de activitate al rafinăriilor europene a atins minimul ultimilor 32 de ani, vara trecută. Fără reducerea capacităţii de producţie, sectorul european al procesării ţiţeiului va continua să sufere, mai ales dacă luăm în considerare şi importurile din Rusia, Statele Unite şi Orientul Mijlociu"
 a declarat Ferenc Horwath, director executiv al grupului ungar MOL. Grupul MOL a închis, în 2013, o rafinărie în nordul Italiei, cu o capacitate de procesare de 55.000 de barili de țiței pe zi. Ia în calcul închiderea altor două rafinării, din Croația. Italienii de la ENI și spaniolii de la Compania Espanola de Petroleos sunt alți doi jucători europeni majori care, anul trecut, au închis rafinării. 

Producția de carburanți a Rusiei a crescut cu 9,5% în primele trei luni ale acestui an, la 1,63 milioane de barili pe zi, potrivit ministerului Energiei de la Moscova. Anul trecut, Rusia s-a dovedit a fi un producător și exportator major de motorină cu conținut redus de sulf, la mare căutare printre șoferii europeni și în acord cu standardele de mediu și de calitate ale UE. Rusia a produs,  anul trecut, aproape 500.000 de barili de motorină cu conținut redus de sulf pe zi, dublu față de 2012, potrivit companiei de consultanță Energy Aspects. Se estimează că producția va ajunge la 1,1 milioane de barili pe zi în 2016. Cea mai mare parte din această cantitate de motorină de înaltă calitate este destinată exportului. Anul trecut o treime din aceste livrări au reprezentat motorină cu conținut redus de sulf destinată, în cea mai mare parte, nordului Europei, prin portul baltic Primorsk.
 Pentru rafinăriile europene, care se confruntă de mai multă vreme cu o cerere slabă, supracapacitate de producție și închideri de unități de procesare, majorarea livrărilor de motorină rusească a avut ca efect înrăutățirea marjelor de rafinare. Cu şase ani în urmă, marjele de rafinare în Europa erau, în medie, de aproximativ 10 dolari/baril, în timp ce în prezent multe unități europene de procesare a țițeiului se confruntă cu pierderi operaționale.
Investiţiile, încurajate de taxele reduse

"Până nu demult, oferta de motorină era mai mică decât cererea în Europa, ceea ce proteja rafinăriile europene. Însă, acum, oferta de motorină de înaltă calitate este mult mai mare, nu doar ca urmare a majorării exporturilor Rusiei, ci și a celor amerciane. Practic, e ca și cum rafinăriilor europene li s-a amputat un picior. Pierderile nu mai pot fi susţinute"
 a apreciat analistul Robert Campbell de la Energy Aspects.
De-a lungul timpului, rafinăriile europene au fost protejate de concurența celor rusești. Acestea produceau și exportau ţiţei cu conţinut mare de sulfur, care era procesat în Europa și vândut sub formă de produse finite. În prezent, ca urmare a investițiilor în modernizarea rafinăriilor - încurajate semnificativ și de recenta reducere a taxei de export - industria de procesare a ţiţeiului din Rusia respectă specificaţiile standardelor europene cu privire la conţinutul de sulf din motorină. Efectul este invazia motorinei ruseşti de înaltă calitate în Europa. 

Între 2008 și 2013, capacitatea de rafinare a Europei a scăzut cu 8%. Concurenţa a sporit în urma construirii de noi rafinării în Orient.Durata de funcționare a rafinăriilor a fost redusă, iar pentru intervalul iunie-august se așteaptă scăderea cu 9% a preluărilor de țiței pentru procesare, la 11,5 milioane de barili pe zi, potrivit JBC Energy. Este de așteptat ca noul regim fiscal rusesc pentru exporturi de țiței și produse rafinate, care a accelerat ritmul modernizării rafinăriilor din Rusia, să conserve profitabilitatea livrărilor de motorină. "Faptul că taxa de export pentru motorină a fost redusă şi este mai mică decât cea pentru benzină va încuraja creşterea prodcţiei şi a exporturilor, iar Rusia îşi va spori cota de piaţă în Europa pe acest segment, în dauna concurenţilor săi europeni şi nu numai"
.
ANGELA MERKEL, LA MOMENT ANIVERSAR

Un discurs rostit de un istoric, felicitări de la toate partidele politice și un „Happy Birthday” cântat de un ziarist au punctat aniversarea cancelarului german Angela Merkel, care a împlinit 60 de ani. Printre invitații s-au numărat mama cancelarului Angela Merkel, partenerul său de viaţă, Joachim Sauer, Sigmar Gabriel, președintele social-democraţilor și vice-cancelar, și președintele Federației germane de fotbal, Wolfgang Niersbach. La recepţie s-au servit bere germană, vin şi peşte - „nimic sofisticat”
, după cum afirma un oficial al CDU. 
 În fața celor peste 650 de invitați sosiţi la sediul CDU din Berlin la recepția de aniversare a Angelei Merkel, care a început în decembrie al treilea mandat de patru ani, istoricul german Jurgen Osterhammel a vorbit despre „orizonturile temporale ale istoriei”
. Într-un discurs de trei sferturi de oră, istoricul a expus modul în care a influențat globalizarea istoria și condițiile exerciţiului politic. La împlinirea vârstei de 50 de ani, Angela Merkel - care este doctor în fizică - a organizat o recepție științifică, la care discursul principal a fost rostit de neurologul Wolf Singer - tema fiind ştiinţa cognitivă. 

Într-o scrisoare deschisă, publicată de presa germană, fostul cancelar Helmut Kohl - considerat părintele reunificării Germaniei - a felicitat-o pe Angela Merkel, încurajând-o să continue unificarea politică a Europei. Actualul cancelar german s-a lansat în politică la 36 de ani, după căderea Zidului Berlinului, cu sprijinul lui Helmut Kohl. Cu ocazia acestei aniversări, la Muzeul Kennedy din Berlin s-a deschis o expoziție cu fotografii ale Angelei Merkel. 

Potrivit listei anuale publicate de revista Forbes, Angela Merkel este, al patrulea an consecutiv, cea mai puternică femeie din lume. Ea este urmată de președinta Băncii centrale a Statelor Unite (Fed), Janet Yellen - prima femeie care ocupă această poziţie - și de soţia lui Bill Gates, Melinda Gates, pentru acte filantropice. Pe următoarele locuri, în top 10, se află, în ordine, preşedintele FMI, Christine Lagarde, fostul secretar de stat american, Hillary Clinton, preşedintele General Motors, Mary Barra, prima doamnă a Statelor Unite, Michelle Obama, preşedintele Facebook, Sheryl Sandberg şi preşedintele IBM, Virginia Rometty. 

Angela Merkel este pentru a zecea oară în topul Forbes din cele 11 editii ale clasamentului celor mai puternice femei din lume. Angela Merkel este a doua femeie din lume care a condus o reuniune G8, după fostul premier britanic Margaret Thatcher. În 2008, i-a fost conferit premiul Charlemagne pentru eforturile de reformare a Uniunii Europene. 

Sondajele arată că Angela Merkel este dorită în continuare de germani în postul de cancelar - 70% dintre respondenţi au afirmat că sunt mulţumiţi sau foarte mulţumiţi de activitatea ei. Potrivit analiştilor germani, popularitatea Angelei Merkel a crescut în ultima perioadă în urma faptului că şi-a manifestat  interesul faţă de Cupa Mondială de foot-ball desfăşurată în Brazilia şi câştigată de echipa naţională a Germaniei. Angela Merkel a urmărit din tribune - unde s-a manifestat ca un adevărat suporter, fiind fotografiată cu braţele în aer, fericită că echipa Germaniei a înscris - cum naţionala ţării sale a învins reprezentativa Portugaliei la Cupa Mondială. Apoi, a mers in vestiarul echipei pentru fotografii cu fotbaliştii. Atacantul echipei Germaniei, Lukas Podolski, şi-a făcot o fotografie de tip selfie cu Angela Merkel, pe care a postat-o pe Internet, menţionează The Daily Mail.

Incertitudine în privinţa unei noi candidaturi - atacuri din direcţia extremei dreapta 
Cancelarul german Angela Merkel nu a dorit sa raspunda la întrebarea dacă va mai candida la alegerile generale din 2017. "Dorim să terminăm cu bine această legislatură. După aceea, vom vedea"
 a afirmat Angela Merkel. Pe de altă parte, Der Spiegel, care citează surse apropiate guvernului şi  Uniunii Creştin-Democrate, menţionează că Angel Merkel nu vrea să rişte o nouă confruntare electorală.

Până în prezent, nici un şef de guvern din istoria Republicii Federale Germane nu a renunţat de bunăvoie la post la finalul unei legislaturi. Gerhard Schroeder şi Helmut Kohl au fost învinşi în alegeri, Helmut Schmidt s-a retras după o moţiune de cenzură a Parlamentului, Willy Brand, Kurt Georg Kissinger şi Ludwig Erhard s-au văzut nevoiţi să demisioneze în urma unor puternice crize, iar Konrad Adenauer a demisionat la presiunile partenerului său de coaliţie, Partidul Social-Democrat. Potrivit surselor publicaţiei Der Spiegel, Angela Merkel ar putea fi primul cancelar care renunţă de bunăvoie la funcţie, la finalul unei legislaturi. 
Angela Merkel este ţinta unor puternice atacuri ale forţelor politice extremiste care au accedat cu un scor important în Parlamentul European, în urma alegerilor din 2014. Simptomatice, în acest sens, sunt declaraţiile făcute de Marine Le Pen, lider al Frontului Naţional, mişcare franceză de extremă dreapta, care a obţinut 25% din sufragii, reprezentând cel mai bun rezultat în cadrul alegerilor pentru Parlamentul European din Franţa. Politicile Angelei Merkel sunt "pozitive pentru Germania şi, din păcate, dăunătoare pentru alte ţări" a afirmat Marine Le Pen. "Dacă doamna Merkel nu va observa că face alte ţări europene să sufere, Germania îşi va atrage ura lor". Marine Le Pen a mai afirmat că intenţia Angelei Merkel de "a-şi impune politicile asupra altor ţări va duce la explozia Uniunii Europene". A adăugat că, în timp Germania este "inima economică a Uniunii Europene" nu trebuie uitat că Franţa este "inima politică"
 a acesteia. 
EVOLUŢII ALE RAPORTURILOR DE FORŢE LA NIVEL MONDIAL
Ritmul de creştere al Statelor Unite, al Uniunii Europene şi al altor economii occidentale este problematic, evoluţia acestora fiind marcată de instabilitate financiară, de crize ce se succed la intervale tot mai apropiate. Pieţele emergente sunt actualele surse principale ale creşterii mondiale - spre deosebire de anii 1990, când contribuţia acestora era de doar 20%
. Consecinţa majoră a schimbărilor este configurarea unei lumi multipolare, în care puterile emergente îndeplinesc un rol din ce în ce mai important la nivel global, ca un factor important al restructurării ordinii internaţionale. 

Structurări şi destructurări
La sfârşitul celui de Al Doilea Război Mondial s-a structurat o ordine internaţională bipolară. Această ordine a fost marcată, în egală măsură, de competiţia economică şi de competiţia militară între Statele Unite şi URSS. Ordinea globală bipolară a războiului rece s-a destructurat în anii 1989-1991 în urma unor schimbări politice.

În cartea sa Marea tablă de şah, Zbigniew Brzezinski sublinia că în urma acestor evenimente Statele Unite au devenit prima şi cu adevărat o super-putere globală, care nu mai avea un rival capabil să-i conteste supremaţia politică, economică şi militară. Ulterior, în The Choise, reia tema, argumentând că prăbuşirea Uniunii Sovietice a deschis pentru politica americană o fereastră de oportunitate de două decenii, de care ar trebui să profite pentru realizarea unui leadership global. Legat de obiectivele geopolitice concrete, Zbigniew Brzezinski considera că Statele Unite trebuie să îndeplinească două condiţii esenţiale: să obţină accesul la marile resurse de materii prime din Asia centrală şi să-şi exercite influenţa politică asupra tinerelor republici care se desprinseseră de Rusia. Reaşezarea geopolitică schiţată de Brzezinski formula obiectivul strategic global al Statelor Unite pentru secolul XXI: cine deţine controlul asupra Asiei centrale, domină Eurasia. Zbigniew Brzezinski a subliniat că preocuparea principală, de viitor, a Statelor Unite ar trebui să fie blocarea emergenţei unui nou pol de putere capabil să-i conteste poziţia dominantă la nivel internaţional. Analiza geopolitică prezenta, însă, o avertizare - în sensul că dominaţia ca scop în sine este contraproductivă - şi o explicaţie pentru un posibil eşec al atingerii leadership-ului global de către SUA. Mai exact, folosirea abuzivă a puterii poate delegitima rolul Statelor Unite la nivel global.
Urmărind prioritar aceste obiective strategice, Statele Unite şi-au extins prezenţa politică şi militară în Europa de est, în Caucazul de sud şi în Asia centrală. Procesul s-a consolidat odată cu intensificarea luptei împotriva terorismului internaţional, prin declanşarea războiului contra Irakului, considerat un deţinător de arme de distrugere în masă, şi a intervenţiei armate în Afganistan contra talibanilor şi a grupărilor Al-Qaeda. Însă, potrivit unui raport al Băncii Mondiale, politica restrângerii reglementărilor statului în economie şi a libertăţii cvasi-totale de acţiune pentru capitalul financiar au dus la maximizarea profiturilor companiilor, în noul context al globalizării, pe calea externalizării activităţilor productive pe diverse continente însă, pe de altă parte, au avut ca efect reducerea locurilor de muncă pe plan intern. Rezultatul final a fost trendul descrescător al economiei americane
.

În articolul întitulat A Doomsday Scenario
 (Un scenariu apocalyptic), Joseph E. Stiglitz avertiza, încă din anul 2002, asupra consecinţelor posibile ale unor astfel de politici: discrepanţa dintre potenţialul economic american şi performanţele reale în continuă scădere; creşterea deficitului comercial – ceea ce presupune ca SUA să se transforme din creditor mondial în debitor;  standarde financiare laxe, de natură să permită operaţii speculative având ca efect subminarea dezvoltării economice; creşterea cheltuielilor militare; dolarul în cădere liberă, în locul unui dolar ieftin, dar care inspiră încredere; „încasarea” efectelor negative din economia americană de către Uniunea Europeană şi de restul lumii
. Temerile lui Joseph Stiglitz s-au confirmat.  Rolul de superputere a presupus un cost extrem de ridicat, referindu-se la o amplă gamă de demersuri militare: susţinerea activităţilor organizaţiei NATO, finanţarea efortului de combatere a terorismului internaţional, desfăşurarea intervenţiilor militare din Afganistan şi Irak, menţinerea activităţilor în aproape 1000 de baze militare aflate în diferite locuri din lume. Persistenţa unor fenomene negative a creaz probleme critice la nivelul întregii lumi. Urmare a interdependenţelor specifice proceselor de globalizare şi prin sistemul de alianţe dintre statele occidentale, Uniunea Europeană şi moneda euro au intrat în zona de turbulenţă economică generată de Statele Unite. Consecinţele crizei financiare din 2008-2009 s-au agravat prin declanşarea crizei datoriilor statelor europene în 2011. Dificultăţile economice ale Statelor Unite şi Uniunii Europene au fost simptomatice pentru faptul că a fost atins un punct critic cu efecte sistemice privind distribuţia mondială puterii.

Semnalul cel mai puternic al deschiderii unui nou ciclu geopolitic şi geoeconomic global a fost dat de ascensiunea economiilor emergente. Reaşezarea raporturilor geopolitice globale în urma constituirii unui nou pol de putere a devenit o realitate acceptată de puterile occidentale. Momentul recunoaşterii necesităţii de a include reprezentanţii ţărilor emergente în dezbaterea şi căutarea soluţiilor pentru sfidările cu care se confruntă omenirea în secolul XXI a fost formarea grupului decizional G-20, pentru dezbaterea problemelor critice ale guvernanţei globale. Noua structură răspunde mai bine necesităţilor actuale decât grupul G-8 - din care, în ultima perioadă, a fost exclusă Rusia, în urma tensiunilor din Crimeea, Ucraina. Centrul de greutate al dezbaterilor privind starea lumii s-a deplasat spre G-20. Preşedintele SUA, Barack Obama, a motivat deplasarea centrului de greutate către G20 prin aceea că „problema G-urilor” este expresia necesităţii de a găsi o formulă mai bună, în contextul în care “nu avem o Organizaţie a Naţiunilor Unite reînnoită şi revitalizată”
. Puterile occidentale au acceptat să abordeze problematica  afacerilor mondiale în dialog cu puterile emergente ale „sudului”
 - ceea ce a evidenţiat că dezbaterea propunerilor şi regulilor pentru funcţionarea ordinii mondiale şi abordarea sfidărilor cu care se confruntă economia mondială nu puteau ignora puterile emergente. 

În cadrul noilor puteri emergente se remarcă grupul de ţări format din China, India, Brazilia, Rusia, Africa de Sud, între care s-a stabilit o cooperare şi o coordonare a acţiunilor capabile să influenţeze fundamental  regulile stabilite de puterile occidentale în funcţionarea pieţei internaţionale. Ideea acestei cooperări a fost discutată iniţial la New-York în 2006 la nivelul miniştrilor de externe şi s-a concretizat în cadrul unui summit al şefilor de stat, care a avut loc la Ekaterinburg în Rusia, în 2009. Încă din 2001, raportul „Building Better Global Economic BRIC”
, elaborat de Jim O’Neill expertul-şef la banca Goldman Sachs, atrăgea atenţia asupra posibilităţii ca un grup de puteri economice emergente, etichetat cu acronimul „BRIC” (Brazilia, Rusia, India, China), să rivalizeze cu grupul G-7 prin ritmul de creştere, mărimea populaţiei şi potenţialul economic. În 2011 în urma iniţiativei Chinei, gruparea BRIC a cooptat un nou membru, Africa de Sud - devenind grupul BRICS. Cooptarea Africii de sud are o puternică semnificaţie geopolitică şi economică, subliniind prezenţa grupului pe continentul african, ceea ce îi consolidează poziţia şi, implicit, prestigiul internaţional. Membrii grupului BRICS s-au remarcat printr-o prezenţă activă în numeroase ţări din Asia, Africa şi America de Sud, iar relaţiilor lor economice cu Uniunea Europeană au atins cote semnificative. Opţiunile politice ale ţărilor din acest grup diferă adesea de cele occidentale în probleme esenţiale, precum stabilitatea economică globală, întărirea arhitecturii financiare internaţionale şi crearea de oportunităţi pentru politicile naţionale şi cooperarea internaţională. 

Ipoteza modificării balanţei de putere economică la nivel global a fost evidenţiată şi într-un alt raport al expertului Jim O’Neill întitulat “The Next 11: More than an Acronim”
, în care atrăgea atenţia asupra altor ţări emergente cu un potenţial demographic remarcabil şi cu rate de creştere economică între 4% şi 7%, care nu fac parte din grupul BRICS: Coreea de Sud, Mexic, Turcia, Indonezia, Iran, Pakistan, Nigeria, Filipine, Egipt, Bangladesh, Vietnam. Ulterior, Jim O’Neill a atras atenţia asupra grupului de puteri emergente Mexic, Indonezia, Coreea de sud şi Turcia (MIST), cu un potenţial de investiţie promiţător şi condiţii favorabile de creştere economică. În rândul statelor emergente se mai evidenţiază, în America de Sud, grupul format din Chile, Columbia şi Peru - aflate în relaţii bune de cooperare cu Statele Unite. Contribuţia economiilor  emergente, împreună cu cele în curs de dezvoltare, la creşterea economică globală, modul în care au făcut faţă consecinţelor crizei care a destabilizat lumea după anul 2008, preponderenţa în balanţa demografică a lumii, exercită un impact semnificativ asupra deciziilor politice mondiale. 
Potenţialul puterilor emergente
Puterile emergente au devenit principala sursă a creşterii economice la nivel global şi, pe cale de consecinţă, un factor decizional important în cadrul grupului G-20. De asemenea, reprezintă un factor activ în economia mondială   prin stabilirea unei diversităţi de alianţe şi înţelegeri între diferitele ţări emergente. În afară de aceasta, există posibilitatea ca alte ţări ce deţin pieţe mari şi ritmuri ridicate de creştere economică să colaboreze strâns cu grupul BRICS sau să intre în componenţa acestui grup, ceea ce indică faptul că s-a format un pol de creştere economică, deţinând elementele necesare pentru a juca un rol politic şi economic semnificativ la nivel mondial şi pentru a concura politica şi activităţile economice ale puterilor occidentale. Grupul BRICS este, în prezent, “vârful de lance” al ţărilor emergente. Estimările privind tendinţa de creştere - dincolo de posibilele cooperări sau alianţe între BRICS şi alte mari pieţe emergente - au indicat anul 2035 ca fiind momentul în care balanţa se va modifica în favoarea ţărilor din grupul BRICS
. Banca Mondială preciza, încă din 2011, într-un raport că, potrivit estimărilor, „până în 2025 şase mari economii emergente Brazilia, China, India, Indonezia, Coreea de sud şi Rusia vor contribui cu mai mult de jumătate la creşterea mondială”
.

Nivelul mult mai scăzut al rezervelor valutare deţinute de puterile occidentale în raport cu cele deţinute de ţările BRICS - în afara celor deţinute de celelalte puteri emergente - sunt o dovadă a schimbărilor importante la nivel global în planul raporturilor financiare. În timp ce puterile occidentale nu mai reprezintă o sursă sigură de creditare pentru ţările aflate în dificultate, China împreună cu celelalte ţări ale grupului BRICS îşi folosesc importantele rezerve valutare pentru a investi în Uniunea Europeană, Africa şi America de Sud. Un factor nu mai puţin important, îl reprezintă succesiunea crizelor la intervale mici. Aceste crize succesive au avut ca efect instabilitatea prelungită a economiei SUA şi UE. Pe acest fond, a crescut neîncrederea în capacitatea monedei americane de a mai îndeplini rolul monedei de rezervă pe piaţa mondială. Puterile emergente exercită presiuni pentru a se pune capăt înţelegerilor privind regulile de funcţionare ale pieţei mondiale stabilite la Bretton Woods. Banca Mondială, confruntată cu dinamica reală a pieţelor internaţionale, a admis necesitatea unor modificări, fiind posibil ca, până în 2025, dominaţia dolarului ca monedă de rezervă internaţională să fie înlocuită cu un sistem monetar tripolar constituit din dolar, euro şi yuan
. 
ARGENTINA, CONFRUNTATĂ CU FALIMENTUL
În anul 2001, Argentina se confrunta cu un faliment de stat în urma căreia a fost exclusă de pe pieţele financiare. Practic, în 2001 Argentina a ales să intre în faliment pentru datoria pe care o acumulase atunci, de aproximativ o sută de miliarde de dolari - sumă imensă pentru o economie precarizată în urma unor măsuri de austeritate impuse de FMI. În perioada 2005-2010, a reuşit să restructureze o parte din această datorie - 93% dintre dintre creditori au acceptat să le fie rambursată 65% din valoarea împrumutului. Acordul a avut o clauză: în condiţiile în care Argentina ajunge la o altă înţelegere cu restul creditorilor, cei care au acceptat plata diminunată a datoriei pot prezenta noi revendicări. În 2006, preşedintele argentinian din epocă, Nestor Kirchner, a dispus restituirea ultimei tranşe de zece miliarde de dolari pe care ţara o datora FMI şi a rupt legătura cu Fondul Monetar Internaţional.
Creditorii care nu au acceptat redimensionarea datoriei sunt  două fonduri de investiţii speculative: NML Capital - filiala locală a fondului Elliott - şi Aurelius Management. Acestea au declanşat o acţiune legală şi, cu doi ani în urmă, au obţinut o primă victorie la New York, unde s-a judecat procesul. Curtea Supremă a refuzat cazul - pe cale de consecinţă, decizia tribunalului new-yorkez a intrat în vigoare. Fondurile de hedging - care au refuzat să  renunțe la consolidarea datoriilor Argentinei între anii 2005 și 2010 - vor valoarea nominală a obligațiunilor de stat argentiniene, pe care le-au dobândit în timpul crizei datoriilor din 2001. Un grup de bănci argentiniene a încercat să evite criza prin cumpărarea titlurilor de valoare ale fondului Elliott, însă planul a eşuat. 
Argentina se află într-o situaţie critică, putând avea ca efect un alt faliment de stat - al doilea în decurs de 14 ani. Statul sud-american are de rambursat 1,33 de miliarde de dolari. Restructurarea datoriei scadente la 30 iunie a fost imposibilă, a declarat Ministerul argentinian al Economiei, Axel Kicillof – care a numit fondurile de investiţii „nişte vulturi”
. Agenţia de rating Standard and Poor's a declarat Argentina în „default selectiv”. Nota datoriei argentiniene, care era CCC - în categoria speculativă considerată foarte riscantă pentru investitori – a fost adusă la SD (selective default), arată agenţia Standard and Poor's, potrivit Bloomberg. Mediatorul desemnat de justiţia americană pentru a conduce negocierile, Daniel Pollack, declarase, anterior: “Din nefericire, nu s-a ajuns la nici un acord şi Argentina se va găsi, iminent, în situaţia de default de plată”
. 

Potrivit unui comunicat dat publicităţii de Ministerul argentinian al Economiei, opt ţări membre ale Grupului de la Paris au primit în diverse valute echivalentul a 642 de milioane de dolari. În 29 mai, Argentina a ajuns la un acord cu ţările Grupului de la Paris pentru a achita o datorie de aproape 10 miliarde de dolari, conform unui calendar ce prevede achitarea unui minim de 1,15 miliarde de dolari până în 2015. Plata următoare este aşteptată cu începere din mai 2016, a precizat AFP.

Buenos Aires poate rambursa datoria. Pe de altă parte, însă, dacă procedează astfel, şi ceilaţi creditori vor dori rambursarea 100% a datoriei lor - ceea ce ar presupune că Argentina ar trebui să restituie 120 miliarde de dolari, în condiţiile în care rezervele valutare sunt de 28 de miliarde de dolari. Speranţa pentru un acord sunt extrem de mici, întrucât fondurile au de partea lor justiţia americană. Potrivit analiştilor firmei de consultanţă Graham Fisher din New York, dacă Argentina nu va pune capăt disputelor cu fondurile speculative de mare risc, următorul deceniu va fi foarte dificil pentru economia ţării. "Dacă privim cum trebuie să lupte celelalte ţări vecine, situaţia Argentinei este extrem de tristă"
 au afirmat aceştia, precizând că dacă s-ar face din nou investiţii în Argentina, ţara ar putea, folosindu-şi resursele şi populaţia cu înaltă calificare, să devină principala putere economică a continentului.

Falimentul de stat are un cost greu de estimat, precizează Le Monde, cu atât mai mult cu cât economia argentiniană este precară. În 2014 va înregistra o recesiune de 2,5%, inflaţia a atins de 30%, în timp ce moneda naţională, peso, a pierdut o cincime din valoare în decurs de un an. Se estimează că peso s-ar putea devaloriza cu până la 40%. În plus, în urma falimentului, ţara s-ar confrunta cu izolare economică, instabilitate politică şi întârzierea revenirii pe pieţele financiare internaţionale.

FLASH. OPINII DE PRESĂ
„Suniţii din Irak nu sprijină califatul creat de Statul Islamic”

Potrivit revistei Time, aproximativ 500 de cetăţeni britanici, 700 de cetăţeni francezi şi 320 de cetăţeni germani  - majoritatea probabil musulmani - au plecat să lupte în Siria. Fenomenul este îngrijorător, arătând cum un conflict care putea fi considerat îndepărtat şi pentru dezamorsarea căruia nu s-au întreprins acţiuni eficiente e pe cale să devină un mare pericol pentru Occident. În afară de voluntarii din Occident, războiului pe care ei îl consideră sfînt i se alătură şi luptători din diverse ţări musulmane. 
Poliţia britanică a deschis o anchetă în cazul unor gemene dispărute din Manchester. Acestea au fugit în mijlocul nopţii, îmbarcându-se într-un zbor cu destinaţia Istanbul. Fetele, în vârstă de 16 ani, au lăsat un mesaj în care susţin că se află în drum spre Siria pentru a se alătura fratelui lor care luptă deja de partea rebelilor. Părinţii le-au contactat pe adolescente, acestea refuzând să se întoarcă în Marea Britanie. Mai multe departamente ale poliţiei din Regatul Unit, printre care şi o echipă  antitero, au pornit în căutarea celor două tinere. „Fetele au zburat de la aeroportul din Manchester spre Istanbul. Încă din momentul plecării, acestea s-au aflat în legătura permanentă cu familia” a declarat un purtător de cuvânt al poliţiei din Manchester. „Încercăm să aflăm unde se află în acest moment şi să le aducem acasă tefere”
  a adăugat acesta.  Familia este de origine somaleză, mutându-se în Marea Britanie acum 10 ani. Nu este primul incident de acest gen din Marea Britanie. Luna trecută, un tânăr de 17 ani, pe nume Aseel Muthana, împreună cu fratele său Nasser, în vârstă de 20 de ani, s-au alăturat grupării islamiste SIIL, îndemnându-i şi pe alţii să-i urmeze. 

Într-un articol publicat în Foreign Policy, fostul ambasador american la Damasc, Robert Ford, consideră că succesul fundamentaiştilor suniţi se datoreză mai degrabă un eşec al guvernului şiit irakian de a rezolva relaţia dintre minoritatea şiită şi cea sunită în noua ecuaţie de securitate lăsată moştenire de invazia americană din 2003. „Majoritatea arabilor suniţi din Irak nu sprijină califatul creat de Statul Islamic” a precizat fostul ambasador american în Siria. „Însă aceştia îşi doresc un nou guvern la Bagdad, unul diferit faţă de cel de acum”
. 

Neue Zuercher Zeitung se referă la şeful ISIS, Abu Bakr al-Baghdadi, numindu-l „împăratul întunericului”. Acesta s-a proclamat calif şi „încearcă să preia conducerea tuturor jihadiştilor”
.
Der Standard apreciază că motivele replierii forţelor guvernamentale irakiene şi avansul celor saudite menite să-i confrunte pe teroriştii islamişti nu sunt foarte clare. În opinia ziarului austriac, Arabia Saudită e un regat sunit „care nu-l prea are la inimă pe premierul şiit al executivului de la Bagdad, al Maliki”. În plus, Riadul ar fi vrut să-l debarce, la Damasc, cot la cot cu ISIS, pe actualul preşedinte sirian, Bashar el Assad, aliatul Iranului, care este puterea regională rivală. „Strania voltă” din zonă ar fi, conform cotidianului vienez, urmarea dictonului potrivit căruia „inamicul inamicului meu îmi e prieten”
.

Potrivit publicaţiei chineze Huanqiu Shibao proclamarea califatului de către ISIS a stârnit rumoare şi ample temeri în regiune. Toate aceste vor avea inevitabil, ca efect, fărâmiţarea frontului sunit anti-Maliki, precum şi la înfrângerea finală a ISIS. 

Neue Zuercher Zeitung publică opiniile specialistului în lumea arabă şi sociologului francez Gilles Kepel, care constată schimbări profunde şi intercorelate, atât în lumea arabă, cât şi în suburbiile metropolelor europene. După „romantic şi naiv salutata primăvară arabă”, au luat din nou amploare ispitele autoritare. În răstimp, în suburbii sporeşte pe de o parte, participarea politică a musulmanilor cu trecut migraţionist, dar şi fenomenul colaborării unora dintre ei cu extrema dreaptă - de exemplu, din motive de homofobie. Proporţii a luat şi islamizarea din suburbii, pe care Gilles Kepel o numeşte „creşterea marcantă a semnelor de identificare musulmană”, precum şi a „revendicărilor comunitariste”.

Israel, Gaza şi „spirala războaielor care nu pot fi câştigate”

În legătură cu războiul din Gaza, ziarul britanic The Times consideră că soluţia este dezarmarea Fâşiei "Acest război nenorocit trebuie să înceteze urgent. O soluţie optimă pentru Israel ar fi o Fâşie Gaza dezarmată. Comunitatea internaţională ar trebui să sprijine acest ţel. Plauzibilă pare a fi în acest sens un control al graniţelor Fâşiei Gaza asigurat de UE împreună cu autonomia palestiniană. În cele din urmă, israelienii şi palestinienii trebuie să ajungă la o împărţire a teritoriului, la soluţia celor două state. Dar până atunci mai e cale lungă. Atâta timp cât Hamas a infiltrat autoritatea palestiniană, o pace durabilă nu este posibilă. Capetele luminate ale regiunii ar trebui să se gândească în ce fel s-ar putea ieşi din această spirală a războiaielor care nu pot fi câştigate"
.
The Times relevă că Israelul „intenţionează să distrugă tunelurile subterane, fabricile de arme şi rampele de lansare a rachetelor de care dispune  Hamas”. Dar - consideră cotidianul londonez - „această victorie militară nu va aduce mare lucru dacă va conduce la o situaţie de pat politic”. Pentru ca Gaza „să nu fie slabă şi dornică de răzbunare şi să nu se işte un val de solidaritate internaţională cu palestinienii”, The Times îi recomandă Israelului „să-şi cultive prietenii”, propunând „perspective pe termen mai lung”, menite să alimenteze speranţa într-o „soluţie politică”. 
De Telegraaf acordă foarte puţin credit şanselor unei soluţii politice. Ziarul olandez pune, totodată, în prim plan problema umanitară a conflictului din Gaza, soldat cu numeroase victime civile. „Se pune întrebarea dacă Israelul poate pune capăt ploii de rachete ale Hamas lansate asupra unor obiective civile ale statului evreu, adoptând măsuri non-militare. Răspunsul este negativ. Nu poţi neutraliza prin negocieri nici rampe de lansare a rachetelor şi nici tuneluri teroriste”. Ziarul olandez subliniază că Israelului nu i se poate reproşa „faptul că Hamas abuzează de civilii palestinieni din Gaza, folosiţi ca scuturi vii (...). În plus, un demers militar dur nu e, în sine, ilegal. Aşa cum nu poate fi o probă de acţiune ilegală comparaţia bilanţului inegal al victimelor celor două părţi. În fapt, guvernul Netanyahu se foloseşte în mod legitim de drepul la autoapărare în faţa unui inamic al cărui ţel este distrugerea statului evreu”
.

Este vremea extremiştilor, subliniază Die Zeit referindu-se la evoluţiile din Fâşia Gaza. "În Gaza domină adepţii liniei dure, în Israel la fel. Dar lumea nu are voie să tacă." scrie ziarul. "Presiunile auspra Israelul şi Hamas privind încheirea unui armistiţiu, fie şi doar pentru scurtă vreme, sporesc. Ca atare ambele părţi şi-au intensificat atacurile. Dacă operaţiunea Muchia de protecţie va lua sfârşit, guvernul israelian va susţine că a slăbit considerabil, militar, oganizaţia Hamas, făcând Israelul mai sigur. Aşa cum s-a întâmplat şi în urma operaţiunilor militare din anii trecuţi. Hamas va susţine, la rândul său, că, militar, a ţinut piept Israelului şi că a repurtat pentru palestinieni o victorie glorioasă. Aşa cum s-a întâmplat şi în anii din urmă. În medicină aşa ceva este calificat drept pierdere masivă a simţului realităţii sau psihoză, aplicându-se un tratament medicamentos. În politică vorbim de propagandă cu efecte tot mai pronunţate de auto-inducere în eroare. Fără posibilitatea de a o trata cu medicamente. Sigurul lucru care ajută e protestul ferm şi cu voce tare". La întrebarea des formulată - dacă e permisă critica la adresa Israelului - publicaţia apreciază: "Germanii au, din considerente istorice o responsabilitate sporită în a combate antisemitismul şi a susţine dreptul la existenţă a statului evreu. Nu au însă şi obligaţia de a tăcea când e vorba de acţiuni ale Israelului care contravin dreptului internaţional"
.
Frankfurter Allgemeine Zeitung atrage atenţia că "în pofida susţinerii din partea ONU, a UE şi a câteva guverne (...) comunitatea internaţională asistă, neputincioasă, la (...) un război care s-a soldat până acum deja cu peste 1000 de morţi". În acelaşi timp, "în Cisiordania s-ar putea produce daune colaterale politice cu consecinţe incalculabile. Iniţial, preşedintele palestinian Mahmud Abbas pledase pentru soluţionarea conflictului pe cale diplomatică, respingând calea violenţei alese de Hamas. Acum însă, sub presiunea protestelor de masă contra intervenţiei militare israeliene, preşedintele şi a sa organizaţie Fatah au trecut de partea Hamas"
.

Süddeutsche Zeitung constată că "mediatorii au eşuat în războiul din Gaza". "Israelul şi Hamas nu acceptă un armistiţiu. Luptele continuă, deşi până acum au murit peste 1000 de oameni". Situaţia riscă să scape şi mai mult de sub control. „Astfel devine limpede că războiul dintre Israel şi Hamas, altfel decât în timpul confruntării din noiembrie 2012, nu mai poate fi influenţat din afară". în Israel se înmulţesc criticile la adresa premierului Netanyahu. "Războiul trebuie să înceteze" a declarat, preluat de Süddeutsche Zeitung, fostul ambasador israelian în Germania, Shimon Stein. "Acest război nu este în interesul ţării noastre. Israelul îşi va câştiga securitatea numai dacă le oferă o perspectivă de viitor palestinienilor din Gaza, prin acordarea de ajutoare umanitare şi economice. Dacă vor continua ca până acum, ar fi un pas strategic greşit"
 a subliniat Shimon Stein. 
Die Welt precizează că Hamas şi-a încălcat propriul armistiţiu. După o scurtă încetare a ostilităţilor, au reizbucnit luptele cu intensitate, situaţia umanitară din regiune fiind catastrofală. În timpul scurtului armistiţiu "oameni disperaţi au luat cu asalt magazinele alimentare sau căutau, printre dărâmăturile propriilor case, dacă a mai rămas ceva îmbrăcăminte, mâncare sau lucruri de valoare, mulţi fiind îngrijoraţi de soarta celor apropiaţi de care nu mai ştiu nimic". Premierul israelian Benjamin Netanyahu, mai notează ziarul berlinez, a justificat din nou ofensiva militară israelienă. "El e conştient de faptul că opinia publică internaţională este tot mai anti-israeliană, cu fiecare nouă victimă în rândul populaţiei civile, dar securitatea ţării sale e mai importantă decât imaginea de care aceasta se bucură în lume"
.
John Kerry a fost criticat neobişnuit de dur în Israel, pentru a fi acordat prea multă importanţă cererilor Hamas şi pentru a nu fi făcut suficient pentru a apăra statul evreu, a precizat The Boston Globe. Mai mult, The Washington Post a subliniat că John Kerry nu a tulburat doar relaţia tradiţională a SUA cu Israelul, dar a reuşit „performanţa” de a deranja toţi actorii din regiune.

  Yedioth  Ahronoth evidenţiază ceea ce ar putea apărea drept o atitudine duplicitară în cazul lui John Kerry "Nu este pentru prima dată când Kerry este surprins zâmbind la Israel, în vreme ce incită împotriva lui în spatele uşilor închise. (...) Este o trădare a axei moderate din Orientul Mijlociu - Egipt, Iordania şi Arabia Sadita - ca şi o încurajare şi o răsplătire a terorii jihadiste"
. Într-un registru şi mai aspru, Times of Israel a catalogat propunerea americană privind acordul de încetare a conflictului drept "o trădare”.   

Ziarul Ha'aretz a comentat ironic eşecul diplomaţiei americane de a aplana conflictul. „Înalti oficiali de la Ierusalim au descris propunerea lui Kerry drept „un atac terorist strategic”". "Parcă n-ar fi şeful diplomaţiei celui mai puternic stat al lumii, ci un extraterestru, care tocmai a descins dintr-un OZN în Orientul Mijlociu"
 scrie cotidianul, cu referire la secretarul de stat american. 
Pe de altă parte,  la Israel Channel 2 News, s-a comentat critic la adresa atitudinii Israelului faţă de Statele Unite. "Numai în Israel este posibil ca membrii guvernului să-l ocărască pe preşedintele Statelor Unite, să-l ridiculizeze pe secretarul de stat american şi, în acelaşi timp, să le mai ceară un sfert de miliard de dolari pentru sistemul de interceptare a rachetelor Cupola de Fier".

Politico a dezvăluit că secretarul de stat american, John Kerry, a fost surprins de un microfon deschis înaintea interviului pe care urma să-l ofere postului Fox News, discutând sincer, cu un consilier al său, despre conflictul din fâşia Gaza. „E o operaţiune precisă pe naiba. E precisă pe naiba!"
 a spus John Kerry, vorbind la telefon. Comentariul pare să fi fost o critică la adresa asigurărilor guvernului israelian privind domeniului limitat al atacului şi invazieiei terestre din Gaza, a apreciat Politico.
Jerusalem Post  precizează că discuţiile necriptate, purtate de John Kerry cu reprezentanţii Palestinei, în timpul negocierilor de pace, au fost interceptate prin satelit de Israel. Surse din comunitatea serviciilor de informaţii au confirmat informaţia pentru publicaţia germană Der Spiegel. Guvernul de la Ierusalim ar fi folosit informaţiile extrase din respectivele discuţii purtate de John Kerry. Atât Departamentul de Stat al SUA cât şi Israelul au refuzat să comenteze în urma solicitărilor Der Spiegel de a confirma sau informa existenţa interceptărilor.
The Independent comentează pe marginea insuccesului american de a media conflictul " După ani în care au sprijinit Israelul şi în care i-au oferit un ajutor anual de trei miliarde de dolari, Statele Unite au aşteptat cu siguranţă mai multă voinţă de cooperare din partea statului evreu. Administraţia de la Washington a aşteptat ca măcar Israelul să-i ia în serios propunerile de pace. Statele Unite nu au reuşit însă să-şi folosească mijloacele de influenţare pentru a face presiuni. Aceasta demonstrează o perspectivă nouă şi neplăcută: Statele Unite nu au nici voinţa politică pentru a stopa ajutoarele financiare destinjate Israelului şi nici puterea de a împiedica guvernul aşa-zisului aliat să continue atacurile din Fâşia Gaza"
.
La Repubblica preia declaraţiile Înaltului comisar ONU pentru Drepturile Omului, Navi Pillay, legate de faptul că Statele Unite furnizează armament Israelului şi nu depun suficiente eforturi pentru oprirea conflictului din Fâşia Gaza. "Statele Unite au influenţă asupra Israelului şi ar trebui să facă mai mult pentru evitarea victimelor civile, pentru a aduce părţile la masa dialogului". Mai mult, "Statele Unite nu doar că oferă Israelului artilerie grea, dar au oferit şi un miliard de dolari pentru a-l ajuta să aibă un sistem antirachetă. Un sistem de protecţie pe care civilii din Fâşia Gaza nu pot conta"
.

Rusia va creşte preţul la gaze în replică la noile sancţiuni UE

Uniunea Europeană a adoptat noi sancţiuni împotriva Rusiei. Prin sancţiunile UE se îngreunează, între altele, accesul băncilor ruseşti pe piaţa europeană de capital. Pachetul de sancţiuni conţine şi o interdicţie pentru exporturi viitoare de armament. Există, totuşi, o excepţie: Franţa poate să livreze Rusiei încă un vas de război. Potrivit Die Welt, Franţa a fost problema în luarea deciziei înăspririi sancţiunilor. Parisul are ezitări, întrucât are afaceri profitabile cu Rusia în domeniul exporturilor de armament. Poziţia Franţei i-a iritat serios pe unii parteneri europeni, care au acuzat guvernul francez de trădare a valorilor europene în schimbul avantajelor comerciale.
 Uniunea Europeană nu va mai livra Rusiei produse de înaltă tehnologie, excepţie făcând instalaţii speciale pentru extracţie de petrol şi gaze. Ambasadorii celor 28 de state membre UE au întocmit o nouă listă cu persoane - printre care, şefii serviciilor secrete ruseşti - şi organizaţii din Rusia, ale căror conturi în străinătate vor fi blocate şi care nu vor mai avea permisiunea să călătorească în statele Uniunii Europene. Lista cuprinde colaboratori apropiaţi ai preşedintelui Vladimir Putin. Este vorba de persoane şi structuri care sprijină material sau financiar factorii de decizie ruşi, consideraţi răspunzători pentru anexarea Crimeei şi destabilizarea estului Ucrainei. Astfel, Uniunea Europeană speră să poată forţa Kremlinul să nu-i mai sprijine pe separatiştii din estul Ucrainei. Consiliul de Securitate al Federaţiei Ruse nu s-a arătat, însă, impresionat de sancţiunile comunitare. 

Neue Zuercher Zeitung comentează noul set de sancţiuni, evidenţiind posibilitatea ca Vladimir Putin să nu fi luat în calcul o poziţie mai fermă a Uniunii Europene. "Anexarea Crimeei şi sprijinul oferit de Kremlin separatiştilor din estul Ucrainei au rămas multă vreme fără un răspuns tăios din partea Uniunii Europene. Avertismentele repetate privind instituirea unor sancţiuni economice dure riscă să devină o farsă. Acum însă, instituţiile de la Bruxelles au arătat că sunt capabile de mai mult. Probabil că preşedintele Vladimir Putin nu s-a aşteptat ca Uniunera Europeană să adopte o poziţie dură şi să ia în calcul unele pierderi”
.
Guvernul de la Berlin ia în consideraţie posibilele daune suferite de economia germană în urma adoptării de noi sancțiuni împotriva Rusiei, de Uniunea Europeană. Potrivit Bild am Sonntag, ministrul german de Finanţe, Wolfgang Schäuble, a declarat, că, împreună cu colegul său de Cabinet, Sigmar Gabriel, titular al portofoliului Economiei, susţine impunerea de sancţiuni, chiar dacă acestea vor greva asupra intereselor economice ale Germaniei. Afectat de sancţiunile impuse Rusiei va fi sectorul construcţiilor de maşini şi unelte din Germania. Pentru industria germană de profil, Rusia este cel de-al patrulea partener ca mărime, la nivel mondial. Potrivit Institutul Economic German din Köln, dacă exporturile germane în Rusia şi importurile din această ţară în Germania ar fi sistate, PIB-ul Germaniei ar scădea cu 0,6% - mai exact, s-ar înregistra pierderi în valoare de 16,4 miliarde de euro. Camera de Industrie şi Comerţ a estimat că numărul locurilor de muncă din Germania dependente de exporturile în Rusia este de 300.000.
 Ministrul german de Finanţe a apreciat că sancțiunile deja aplicate împotriva Rusiei au produs efecte. "Este clar că rubla s-a devalorizat, că deficitul de stat al Rusiei a crescut, că economia merge prost. Aceste lucruri au fost observate, desigur, şi de preşedintele rus"
. 

Itar Tass a precizat că statele din G7 au căzut de acord să blocheze proiectele noi ale Băncii Mondiale în Rusia, cu scopul de a presa Moscova în legătura cu conflictul din estul Ucrainei. Potrivit unor oficiali citaţi de Bloomberg, decizia va pune în pericol proiecte de cel puţin 1,5 miliarde de dolari pe care Banca Mondială le avea în Rusia. Banca Mondială va avea dificultăţi reale în  obţinerea aprobării pentru proiectele din Rusia dacă se opun statele membre ale  G7 - Franţa, Germania, Italia, Marea Britanie, SUA, Canada şi Japonia. Statele membre ale G7 deţin peste 40% din voturi în BM.  Banca Mondială, prin Banca Internaţională pentru Reconstrucţie şi Dezvoltare, are nouă noi proiecte în Rusia, în valoare de 1,34 de miliarde de dolari. Sunt deja aprobate alte 10 proiecte, în valoare de 668 de milioane dolari.

Libération ridică problema eficienţei noilor sancţiuni decise de Uniunea Europeană împotriva Rusiei. "Sancţiunile Statelor Unite şi Uniunii Europene împotriva Rusiei sunt justificate. Rămâne însă de văzut dacă vor fi şi eficiente. Mai mult decât SUA, UE trebuie să-şi aşeze pe noi baze relaţiile cu Rusia. Sigur că nu se pune problema să se răspundă la violenţă cu violenţă. Dar europenii trebuie să pună în mişcare toate pârghiile de care dispun, politic, economic şi diplomatic, pentru a le evidenţia liderilor şi elitelor din Rusia costurile izolării şi agresiunilor. În acest context, Franţa, care intenţionează să-i vândă Rusiei nave de război, se situează pe o poziţie imposibil de apărat."

Cotidianul moscovit Vedomosti evidenţiază analitic faptul că sancţiunile împotriva Rusiei nu pot avea efectul pe care l-ar produce în cazul altor state. "Înăsprirea sancţiunilor împotriva Rusiei decisă de Uniunera Europeană  demonstrează existenţa unei poziţii unitare a Occidentului. Totuşi, Rusia se deosebeşte de alte ţări împotriva cărora au fost instituite în trecut astfel de sancţiuni, prin faptul că economia sa este integrată într-o mult mai mare măsură în economia globală. În plus, Rusia este putere nucleară şi membră a Organizaţiei Mondiale a Comerţului, ceea ce limitează masiv posibilitatea de a fi supusă unor presiuni”
.
Potrivit The Week, este posibil ca sancţiunile împotriva Rusiei să aibă efectul opus: în loc de slăbirea elitei care îl susţine pe Vladimir Putin, ar putea duce la consolidarea regimului actual, dacă la Moscova se va lua decizia folosirii sancţiunilor ca pe o oportunitate de a transfera resurse economice aliaţilor politici importanţi. „Acest lucru s-ar putea întâmpla deoarece sancţiunile au efecte specifice distributive asupra regimurilor oligarhice, precum Rusia, şi pot servi susţinerii statului şi îmbogăţirii indivizilor şi organizaţiilor politice. Deturnarea unor resurse suplimentare pentru industria de Apărare din Rusia ar crea circumstanţe pentru ca anumite persoane sau firme să poată beneficia de pe urma sancţiunilor. Acest rezultat ar putea creşte sprijinul industriei de Apărare pentru actuala conducere de la Kremlin”. Publicaţia îşi exemplifică opinia prin faptul că sancţiunile economice internaţionale adoptate, de-a lungul anilor, împotriva Africii de Sud, Irakului sau a statului Zimbabwe nu au funcţionat în conformitate cu intenţiile iniţiatorilor. „Astfel, sancţiunile economice împotriva Moscovei ar putea avea un rezultat cu totul nedorit: consolidarea regimului actual şi o reevaluare a rolului Rusiei în economia globală”
.
Rusia ameninţă cu creşterea preţurilor la exporturile de gaze cu destinaţia UE, în replică la noile sancţiuni. În context, Die Zeit apreciază că sancţiunile europene nu-şi vor atinge ţelul, deşi sunt juste. "Din perspectivă economică, sancţiunile sunt lipsite de sens. Ele vor dăuna întreprinderilor şi angajaţilor atât din Rusia cât şi din Uniunea Europeană. De pe acum nu mai are nimeni chef să investească pe piaţa rusească, exporturile firmelor germane cu această destinaţie s-au prăbuşit, creşterea economică s-a diminuat. Aşadar sancţiunile, prin care se doreşte aplanarea conflictului din Ucraina, îi afectează şi pe cei total neimplicaţi. E posibil şi ca măsurile adoptate de europeni să nu-şi atingă principalele ţeluri. Preşedintele Rusiei, Vladimir Putin, nu va revoca anexarea Crimeei şi îi va sprijini în continuare pe separatiştii pro-ruşi din estul Ucrainei. Sancţiunile vor spori pagubele pricinuite de acest conflict şi nu sunt din cale afară de eficiente"
.
Bloomberg a precizat că restricţiile Occidentului vor lovi companii precum Exxon, BP, Halliburton şi Schlumberger, care livrează Rusiei cele mai noi tehnologi şi cea mai nouă expertiză pentru dezvoltarea unor zăcăminte de petrol şi gaze naturale de 7.580 de miliarde de dolari. Barclays Capital a calculat că grupuri de explorare şi producţie precum Exxon aveau planuri de investiţii de 51,7 miliarde de dolari în Rusia anul acesta. O mare parte din aceşti bani ar fi fost cheltuiţi pe echipamente de la companii precum Schlumberger şi Halliburton din Statele Unite. 

Uniunea Europeană a protejat de sancţiuni contractele existente, ceea ce înseamnă că Franţa va putea vinde Rusiei cel puţin o navă de război ultramodernă şi supertehnologizată, iar firmele germane de inginerie vor continua să aprovizioneze coloşii energetici ai Rusiei Rosneft şi Gazprom cel puţin pe termen scurt, precizează The Wall Street Jurnal. Nici sancţiunile europenilor şi nici cele ale americanilor nu vizează gazele ruseşti, de care sunt dependente multe state din UE.

„La Moscova nu se vor schimba nici cursul politic, nici conducerea”

Serviciul German de Informaţii Externe ar fi descoperit că între cei mai influenţi oameni politici ai Rusiei şi elita economică a ţării ar fi început o luptă aprigă. Marea miză - influenţa asupra preşedintelui Vladimir Putin, precizează Der Spiegel. Șeful BND, Gerhard Schindler, le-ar fi transmis parlamentarilor și Cancelariei de la Berlin că există informații privind diferende în rândul cercului de putere al lui Vladimir Putin. Potrivit Der Spiegel, nu este exclus ca oligarhii cei mai loviți de sancțiunile europene să încerce în curând să-l tempereze pe șeful de la Kremlin. Oligarhii ruşi se tem pentru afacerile lor, pentru vilele lor de pe Coasta de Azur şi pentru miliardele depuse în conturile din Occident.  

O opinie contrară exprimă Deutsche Welle. Elita economică a Rusiei nu îl va convinge pe Vladimir Putin „să lase garda jos”. Nu se va organiza un puci „pentru a-l înlătura” pe Vladimir Putin de la putere „aşa cum s-a întâmplat în 1964 cu şeful Partidului Comunist, Nikita Hruşciov” iar „cine îşi imaginează asemenea scenarii e naiv”. De ce? „Pe parcursul a mai bine de un deceniu, Putin şi-a creat propriul sistem de conducere. În posturi-cheie au fost instalaţi oamenii săi, lucru valabil inclusiv în sectorul economic. Politicienii şi oligarhii ştiu că îşi riscă viaţa dacă sunt contra lui Putin sau a apropiaţilor săi”. Pe de altă parte, „liderul de la Kremlin s-a pregătit pentru o confruntare cu occidentul cu mult înaintea anexării peninsulei Crimeea. Printre altele, funcţionarilor de stat li s-a interzis să deţină proprietăţi în străinătate. Astfel, Putin i-a făcut mai puţin vulnerabili în faţa sancţiunilor”. Pe cale de consecinţă, în pofida noilor sancţiuni adoptate de Uniunea Europeană împotriva Rusiei „la Moscova, nu se va schimba nimic. Nici cursul politic, nici conducerea”
.
La Stampa consideră că tensiunile crescânde între Moscova şi Occident generează insecuritate şi risc. Dacă tensiunile actuale dintre americani şi ruşi se vor extinde şi în domeniul controlului de armament, atmosfera se va înrăutăţi dramatic. "Poate că nu este încă vorba de un nou război rece, întrucât Moscova nu poate provoca Statele Unite şi Europa nici în tărâm ideologic, nici economic sau militar. Dar, se poate afirma de pe acum că am intrat într-o fază greu de definit, marcată pregnant de mari incertitudini şi riscuri"
.

Gazeta Wyborcza conchide: "Preşedintele Vladimir Putin nu pare a fi omul care să demisioneze sub presiunea sancţiunilor. Dacă va dovedi slăbiciune va fi luat în derâdere de propriii săi supuşi. Iar pentru a evita asta este gata să arunce în joc economia ţării. Să piardă miliarde. Aşa stând lucrurile, diplomaţii occidentali şi ucraineni au sarcina de a-l salva pe liderul de la Kremlin, respectiv să-i ofere o ieşire onorabilă din această situaţie. Nimeni nu vrea, în Occident, să-şi strice, pe o perioadă îndelungată, relaţiile cu Rusia"
. 
„Merkel şi Putin negociază în secret un plan pentru Ucraina”


Germania şi Rusia negociaza un plan secret pentru a solutiona pasnic criza din Ucraina, precizează The Independent. Citând surse apropiate negocierilor, cotidianul britanic menţionează că planul discutat de Angela Merkel şi Vladimir Putin urmăreşte stabilizarea graniţelor Ucrainei şi furnizarea de ajutor financiar pentru această ţară, deopotrivă cu recunoaşterea independenţei şi anexării Crimeei de către Rusia. Acest ultim punct, extrem de controversat, ar putea fi greu de acceptat de unii membri ai Organizaţiei Na’iunilor Unite.

Potrivit surselor The Independent, prima parte a planului de stabilizare prevede retragerea sprijinului militar şi financiar al Rusiei pentru separatiştii pro-ruşi din estul Ucrainei. De asemenea, este prevăzută acordarea unor puteri extinse acestor regiuni din Ucraina. În plus, preşedintele ţării trebuie să accepte ca Ucraina să nu solicite aderare la NATO. Pe de altă parte, preşedintele Vladimir Putin trebuie să nu intervină în sau să încerce blocarea derulării tratatului de liber schimb semnat de Ucraina cu Uniunea Europeană.

Un alt punct al planului se referă la faptul că Gazprom va oferi Ucrainei un acord pe termen lung pentru furnizarea de gaze naturale. În prezent, un astfel de acord nu exista iar rezervele Ucrainei s-ar putea epuiza înainte de venirea iernii, cu efecte dezastruoase pentru economia ţării. În cadrul acestui acord ar trebui să fie prevăzut ca Rusia să ofere un pachet financiar de un miliard de dolari pentru a compensa pierderile generate de plăţile efectuate pentru staţionarea flotei ruseşti în Crimeea şi Sevastopol, înainte de anexarea peninsulei. În centrul discuţiilor legate de un nou acord cu Gazprom s-ar afla omul de afaceri ucrainean Dmitri Firtash, care a negociat primul acord major între Rusia şi Ucraina, în perioada 2006-2009. În prezent, Dmitri Firtash locuieşte la Londra.  Are relaţii apropiate cu liderii ruşi si ucraineni. L-a sprijinit pe preşedintele ucrainean Petro Porosenko şi acţionează în culise, la cel mai înalte nivel, a precizează The Independent. 

Publicaţia londoneză menţionează că, deocamdată, negocierile se află „într-un punct mort”, însă „planul german se află încă pe masă” întrucât "toti au interesul să obţină un acord”. Germania este interesată în identificarea unei soluţii pentru criza ucraineană, dat fiind volumul important al comerţului cu Rusia. În epoca Angelei Merkel, axa ruso-germană s-a întărit semnificativ, a apreciat The Idependent. "Este acordul lui Merkel. Discută direct cu preşedintele Putin despre aceasta. Trebuie să rezolve disputa deoarece nu este în interesul numănui să avem tensiuni în Ucraina sau să avem Rusia într-o zonă rece. Nimeni nu vrea un alt Război Rece"
 a precizat o sursă implicată în negocieri. Importante companii germane sunt puternic implicate în Rusia, care are una dintre cele mai mari pieţe auto din Europa. În mod egal, multe dintre întreprinderile mici şi mijlocii din Germania îşi extind afacerile în Rusia. 
Un purtător de cuvânt al Ministerului britanic al Afacerilor Externe a precizat că nu are cunoştinţă despre aceste negocieri. A subliniat, însă, că este foarte puţin probabil ca Statele Unite sau Marea Britanie să fie de acord cu recunoaşterea controlul Rusiei asupra Crimeei. Pe de altă parte, purtătorul de cuvânt al guvernului german, Steffen Seibert, a dezminţit, via twitter, informaţiile publicate de The Idependent.  

Gernot Erler, însărcinatul guvernului german pentru relaţiile cu Moscova, a apreciat că articolul apărut în presa britanică este doar un subiect menit să trezească interesul cititorilor. Pe de altă parte, însă, a precizat că o rezolvare a conflictului pe cale politică ar fi posibilă dacă estul Ucrainei ar beneficia de o autonomie lărgită, amintind că Rusia a promis sprijin masiv pentru regiunile ucrainene separatiste, dar o soluţie politică funcţionează doar dacă părţile implicate în conflict nu sfârşesc "ca învinse". Gernot Erler a atras atenţia asupra importanţei încheierii unui armistiţiu de durată, premisa desfăşurării de negocieri serioase, însă "ar trebui să se mişte ceva în această direcţie şi în tabăra ucraineană"
. Însărcinatul guvernului de la Berlin pentru relaţiile cu Moscova a manifestat un optimism rezervat, apreciind că, pentru a se ajunge la o soluţie politică, mai e nevoie de câţiva paşi mărunţi.

